4. การประกอบธุรกิจของแต่ละสายผลิตภัณฑ์

4.1 ธุรกิจการให้บริการสร้างแบรนด์แบบครบวงจร

4.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1. ผลิตภัณฑ์หรือบริการของบริษัท เป็นการให้บริการด้านการสร้างแบรนด์แบบครบวงจร
(Branding Solution Service) ตั้งแต่การให้คำปรึกษา การกำหนดกลยุทธ์ของแบรนด์
การกำหนดกลยุทธ์การสื่อสาร การออกแบบและการสร้างสรรค์ชิ้นงานโฆษณา แบบ
Through-the-line ซึ่งรวมทั้งสื่อ Above the line เช่น ภาพยนตร์โฆษณาทางโทรทัศน์
สปอตโฆษณาทางวิทยุ สื่อสิ่งพิมพ์ สื่อนิตยสาร สื่อกลางแจ้ง เป็นต้น และ Below the line
เช่นสื่อ ณ จุดขาย การจัดกิจกรรม
รวมไปถึงการให้คำปรึกษาด้านการประชาสัมพันธ์และการส่งเสริมการขาย
โดยทั้งหมดทำขึ้นเพื่อสื่อสารและเสริมสร้างความแข็งแรงให้แบรนด์
ตามโจทย์ทางการตลาดและธุรกิจของเจ้าของผลิตภัณฑ์และองค์กรที่ต้องการทำการสื่อสารสู่กลุ่มผู้บริโภคเป้าหมาย

ทั้งนี้เป้าหมายของแต่ละแบรนด์มีความแตกต่างในรายละเอียด ขึ้นอยู่กับสภาวะของตลาด
และสภาวะของแบรนด์ในตลาดนั้นๆ
การกำหนดกลยุทธ์ให้กับแต่ละแบรนด์จึงมีความแตกต่างกันไปตามวัตถุประสงค์ เช่น
ต้องการให้แบรนด์เป็นที่จดจำ เป็นที่ชื่นชอบ เป็นแบรนด์ที่ผู้บริโภคเกิดความภักดีในแบรนด์ เป็นต้น
และย่อมแตกต่างกันไปแล้วแต่จุดเด่นของแบรนด์
ซึ่งอาจพัฒนามาจากสิ่งที่แบรนด์ครอบครองอยู่แล้วหรือสร้างขึ้นมาใหม่ก็ได้
ดังนั้นชิ้นงานโฆษณาที่ทำขึ้นเพื่อวัตถุประสงค์ที่แตกต่าง
ให้กับกลุ่มเป้าหมายที่แตกต่างจึงมีแนวความคิดหลักทางการสร้างสรรค์ (Creative Concept)
และรูปแบบที่หลากหลาย ไม่เหมือนกัน

ในขั้นตอนการผลิตชิ้นงานโฆษณา จะมีการส่งต่อไปยังบริษัทย่อยในกลุ่ม เช่น
การผลิตภาพยนตร์โฆษณา ดำเนินงานโดย บริษัท แม็ทชิ่ง สตูดิโอ พลัส จำกัด การจัดกิจกรรม
ดำเนินงานโดย บริษัท แม็ทชิ่ง เอ็นเตอร์เทนเม้นท์ จำกัด

-   นโยบายราคาและการกำหนดราคา

เป็นการบริหารและจัดสรรงบประมาณที่ได้จากเจ้าของผลิตภัณฑ์/บริการและองค์กร
เพื่อให้เกิดประโยชน์สูงสุดตามงบประมาณที่ได้รับ โดยมีค่าดำเนินการ ค่ากำหนดกลยุทธ์
ค่าสร้างสรรค์ชิ้นงานและค่าควบคุมการผลิต ตามปริมาณเนื้องาน ตามระดับความยากง่ายของงาน
และระยะเวลาการทำงาน

-   ลูกค้าและกลุ่มลูกค้าเป้าหมาย

กลุ่มบริษัทผู้เป็นเจ้าของผลิตภัณฑ์หรือบริการโดยตรง คือ บริษัท ห้างร้านเอกชน
รวมถึงองค์กรของรัฐบาล และรัฐวิสาหกิจ
มีทั้งกลุ่มที่ต้องการการกำหนดกลยุทธ์ของแบรนด์แบบครบวงจร
และกลุ่มที่สามารถกำหนดแนวทางโฆษณาและประชาสัมพันธ์ได้เอง
ต้องการการบริการด้านการสร้างสรรค์ชิ้นงาน ซึ่งปัจจุบันลูกค้ากลุ่มนี้มีแนวโน้มสูงขึ้นกว่าปีที่แล้ว

4.1.2 การจัดหาผลิตภัณฑ์หรือบริการ

-   ขั้นตอนการบริการ Branding Solution Service สามารถแบ่งออกได้เป็น 3 ขั้นตอนดังนี้

1.  ขั้นตอนการกำหนดกลยุทธ์ของแบรนด์ (Brand Strategy Assessment)

กล่าวคือ เป็นขั้นตอนที่กำหนดทิศทางของแบรนด์
และกำหนดวิธีการในการสื่อสารทั้งหมดของแบรนด์เพื่อให้เป็นไปตามวัตถุประสงค์ทางการตลาดของเจ้าของผลิตภัณฑ์/บริการและองค์กร
โดยมีขั้นตอนที่สำคัญดังนี้

1.1 การประชุมเพื่อรับฟังโจทย์ทางการตลาดจากเจ้าของผลิตภัณฑ์/บริการและองค์กร (Brief)
เพื่อทำความเข้าใจของความสำคัญในการสื่อสารการตลาดที่ชัดเจน
ทำความเข้าใจสภาวะการแข่งขันของตลาดและสภาวะของแบรนด์ในตลาดปัจจุบัน
ทำความเข้าใจถึงสินค้า บริการ หรือองค์กรที่ต้องการทำการสื่อสาร
รวมทั้งวัตถุประสงค์ทางการตลาด

1.2 การระดมสมองเพื่อกำหนดทิศทาง (Brainstorm) หลังจากที่ได้รับฟังโจทย์
ทางทีมงานต้องหาข้อมูลเพิ่มเติมทั้งข้อมูลการตลาดและข้อมูลผู้บริโภค เพื่อมาทำการถกเถียง
หาจุดแข็ง จุดเด่น จุดที่แตกต่างของแบรนด์ร่วมกัน เพื่อกำหนดกลยุทธ์ให้กับแบรนด์

1.3 การกำหนดกลยุทธ์ของแบรนด์ (Brand Strategy) และกลยุทธ์การสื่อสาร ฝ่าย
Strategic Planning ทำการไตร่ตรองและกำหนดออกมาเป็นกลยุทธ์ของแบรนด์
ทั้งในส่วนที่เป็นหัวใจหลักของแบรนด์ บุคลิกของแบรนด์ (Brand Personality)
และส่วนที่เป็นกลยุทธ์การสื่อสาร (Communication Strategy)
ทั้งที่เป็นแคมเปญและเป็นงานโฆษณาเป็นเรื่องๆ

2.  ขั้นตอนการพัฒนาสร้างสรรค์ (Creative Development)

กล่าวคือ
เป็นขั้นตอนที่ทีมงานสร้างสรรค์รับโจทย์ที่ผ่านการคิดเชิงกลยุทธ์แล้วนำมาแปรเป็นชิ้นงานสร้างสรรค์ที่น่าสนใจ
แปลกใหม่ หลุดออกวิธีการสื่อสารแบบเดิมๆ แต่ยังสะท้อนความเป็นตัวตนของแบรนด์อย่างเต็มเปี่ยม
โดยมีขั้นตอนที่สำคัญดังนี้

2.1 การถ่ายทอดงานให้ทีมสร้างสรรค์ (Creative Brief) เพื่อให้ทีมสร้างสรรค์ (Creative
Team) คิดงานสร้างสรรค์ที่ตอบโจทย์ทางการตลาดและความเป็นแบรนด์
รวมไปถึงการคิดไอเดียแปลกใหม่ที่นอกเหนือจากการใช้สื่อหลักในรูปแบบเดิม

2.2 การประชุมคัดเลือกงาน (Internal Meeting)
ในขั้นตอนนี้ทีมสร้างสรรค์นำเสนอชิ้นงานที่คิดมาทั้งหมด
เพื่อให้ทีมงานคัดกรองงานที่ตอบโจทย์ของแบรนด์ โดดเด่นและโดนใจ
ก่อนนำไปเสนอเจ้าของผลิตภัณฑ์/บริการและองค์กร

3. การนำเสนองาน (Presentation)
เพื่อนำเสนอกลยุทธ์และชิ้นงานสร้างสรรค์สำหรับการสื่อสารของแบรนด์
รวมทั้งการจัดสรรงบประมาณของทั้งแคมเปญโดยรวมให้กับเจ้าของผลิตภัณฑ์/บริการและองค์กร
ในขั้นตอนนี้อาจมีการปรับปรุงแก้ไขรายละเอียดตามความเหมาะสม
ก่อนหน้าที่ลงมือทำการผลิตชิ้นงานต่อไป

4. ขั้นตอนการผลิต (Production Process) เป็นไปตามชนิดของสื่อ
ระยะเวลาเป็นไปตามระดับความยากง่ายของชิ้นงาน
โดยจะมีการเสนอค่าใช้จ่ายในแต่ละส่วนให้อนุมัติก่อนการดำเนินการผลิตในแต่ละส่วน
ซึ่งในส่วนของการผลิตภาพยนตร์โฆษณาและการจัดเตรียมการจัดกิจกรรม ดำเนินงานโดย บริษัท
แม็ทชิ่ง สตูดิโอ พลัส จำกัด และ บริษัท แม็ทชิ่ง เอ็นเตอร์เทนเม้นท์ จำกัด ตามลำดับ
ส่วนชิ้นงานประเภทอื่น เช่น สื่อดิจิตอล จะคัดเลือกตามความเหมาะสมของเนื้องาน

5. ขั้นตอนการลงโฆษณาและจัดกิจกรรม ในกรณีที่เป็นการซื้อสื่อเพื่อออกอากาศ จะมีการนำเสนอวัน
เวลา
ที่จะออกอากาศและลงโฆษณาเพื่อให้เจ้าของผลิตภัณฑ์/บริการและองค์กรอนุมัติก่อนการออกอากาศ
ส่วนในกรณีที่เป็นกิจกรรมเพื่อเปิดตัว (Launch event) หรือกิจกรรมสัญจร (Roadshow)
จะมีการนำเสนอรายละเอียดและงบประมาณเพื่อทำการอนุมัติก่อนการดำเนินงานจริง

เห็นได้ชัดว่า สำหรับการให้บริการ Branding Solution Service
นั้นหัวใจอยู่ที่การเริ่มต้นที่ชัดเจน ทั้งการกำหนดกลยุทธ์และงานสร้างสรรค์
ส่วนการสานต่อทางความคิดในการผลิตชิ้นงานนั้นก็เป็นการ Synergy กันของบริษัทในกลุ่ม
นับเป็นการต่อยอดทางธุรกิจที่ประสานต่อกันได้อย่างลงตัว
โดยมีบุคลากรซึ่งเป็นทีมงานเป็นตัวเชื่อมต่อกัน

4.1.3 การตลาดและสภาวะการแข่งขัน

ในปี 2553 แม้ว่าเศรษฐกิจไทยประสบปัจจัยลบหลายด้าน ทั้งสถานการณ์ทางการเมือง
กระแสการถดถอยของเศรษฐกิจโลก แต่การใช้งบโฆษณาในปี 2553 กลับเพิ่มขึ้นถึง 11.83%
ซึ่งเป็นอัตราการเพิ่มขึ้นที่สูงสุดในรอบห้าปีที่ผ่านมา
เพราะเจ้าของสินค้าและบริการหลายรายต่างพยายามทำการตลาดเพื่อดึงดูดให้กลุ่มผู้บริโภคเป้าหมายสนใจในสินค้าและบริการของตน
เนื่องจากรู้ดีว่าผู้บริโภคเพียงแค่ชะลอการใช้จ่าย ไม่ใช่ไม่มีสภาพคล่องในการใช้จ่าย

โดยเจ้าของสินค้าส่วนใหญ่ยังมองสื่อโทรทัศน์เป็นสื่อหลักและยังเป็นสื่อหลักที่เอเยนซี่โฆษณาจะเลือกใช้เพื่อเข้าถึงกลุ่มเป้าหมายให้มากที่สุด
ส่งผลให้งบโฆษณาผ่านสื่อโทรทัศน์เพิ่มขึ้นสูงถึง 7,831 ล้านบาท เท่ากับเพิ่มขึ้น 14.79% ในปี
2553 (บริษัท นีลสัน มีเดีย รีเสิร์ช (ประเทศไทย) จำกัด) ส่วนสื่ออินเตอร์เน็ต
ยังคงเป็นสื่อที่น่าจับตามอง เพราะแม้อัตราการเติบโตอยู่ที่ 11.97% ในปี 2553
แต่ยังมีการใช้สื่ออินเตอร์เน็ตผ่าน Website ของแบรนด์ รวมทั้งการสร้างกระแสด้วย Clip
ที่แฝงการขายสินค้าเพื่อให้เกิดความชื่นชอบในแบรนด์ซึ่งจะมีผลให้เกิดการส่งต่อไปยังคนรู้จัก (
Forward Mail ) ทำให้เกิดการกระจายไปยังกลุ่มเป้าหมายที่แท้จริงได้เร็ว ง่าย
และเสียค่าใช้จ่ายน้อยมากเมื่อเทียบกับสื่ออื่น

สำหรับในปี 2553 อุตสาหกรรมโฆษณามีการใช้จ่ายโดยรวม 101,032 ล้านบาท เท่ากับสูงขึ้น
10,691 ล้านบาทหรือคิดเป็น 11.83% จากปี 2552 ซึ่งมีค่าโฆษณาเท่ากับ 90,341 ล้านบาท
ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2552 และ 2553

  ------------------ --------- -------- --------- -------- --------- ---------
  สื่อ                 2552               2553               ผลต่าง     

                     ล้านบาท    %        ล้านบาท    %        ล้านบาท    %

  โทรทัศน์             52,935    58.59%   60,766    60.15%   7,831     14.79%

  วิทยุ                6,168     6.83%    6,114     6.05%    -54       -0.88%

  หนังสือพิมพ์           14,149    15.66%   15,000    14.85%   851       6.01%

  นิตยสาร             5,426     6.01%    5,655     5.60%    229       4.22%

  โรงภาพยนตร์         4,856     5.38%    5,986     5.92%    1,130     23.27%

  สื่อกลางแจ้ง          3,965     4.39%    3,846     3.81%    -119      -3.00%

  สื่อเคลื่อนที่ (Transit) 1,764     1.95%    2,254     2.23%    490       27.78%

  สื่อในห้าง (In-Store) 819       0.91%    1,120     1.11%    301       36.75%

  สื่ออินเทอร์เน็ต        259       0.29%    290       0.29%    31        11.97%
  (Internet)                                                         

  รวม                90,341    100%     101,032   100%     10,691    11.83%
  ------------------ --------- -------- --------- -------- --------- ---------

แหล่งที่มา : Nielsen Media Research

จากตารางการเปรียบเทียบความเติบโตของค่าใช้จ่ายสื่อโฆษณาปี 2552 - 2553
ซึ่งเป็นผลจากการสำรวจของ นีลสัน มีเดีย (Nielsen Media Research) ในปี 2553
มีสัดส่วนมูลค่าการตลาดทางสื่อโทรทัศน์มากที่สุด โดยมีค่าใช้จ่ายเท่ากับ 60,766
ล้านบาทหรือคิดเป็นอัตราการเพิ่มขึ้น 14.79 % เมื่อเปรียบเทียบกับปีที่ผ่านมา
นอกจากสื่อโทรทัศน์ที่เติบโตอย่างเห็นได้ชัดแล้ว สื่อที่มีการเติบโตอย่างต่อเนื่องคือสื่อในห้าง
(In-store) สื่อเคลื่อนที่ (Transit) และสื่อโรงภาพยนตร์ เติบโตถึง 36.75% 27.78% และ
23.27% ตามลำดับ

ยอดค่าใช้จ่ายโฆษณาผ่านสื่อต่างๆ ในปี 2549 - 2553

(หน่วย ล้านบาท)

[]

  ---------------------- ----------- --------- -------- --------- ----------
  สื่อ                     2549        2550      2551     2552      2553

  โทรทัศน์                 53,473      53,491    51,137   52,935    60,766

  วิทยุ                    6,596       6,318     6,933    6,168     6,114

  หนังสือพิมพ์               15,425      15,809    15,282   14,149    15,000

  นิตยสาร                 6,179       6,067     5,998    5,426     5,655

  โรงภาพยนตร์             2,086       4,341     4,173    4,856     5,986

  สื่อกลางแจ้ง              4,667       4,481     4,229    3,965     3,846

  สื่อเคลื่อนที่ (Transit)     994         956       1,372    1,764     2,254

  สื่อในห้าง (In-Store)     314         570       826      819       1,120

  สื่ออินเตอร์เน็ต (Internet) -           -         172      259       290

  รวม                    89,735      92,035    90,120   90,341    101,032

  ผลต่าง (%)              N/A         2.56%     -2.08%   0.25%     11.83%
  ---------------------- ----------- --------- -------- --------- ----------

ที่มา Nielsen Media Research

สภาวะการแข่งขันและกลยุทธ์ทางการตลาด

จากสภาพเศรษฐกิจในปี 2553 แม้ว่าการซื้อสื่อจะสูงขึ้น
แต่การบริหารงบประมาณเพื่อลดต้นทุนทั้งในส่วนเจ้าของผลิตภัณฑ์/บริการและองค์กร
รวมถึงฝ่ายเอเยนซี่โฆษณา ให้เป็นไปอย่างมีประสิทธิภาพมากขึ้น
ส่งผลให้เกิดมีการชะลอการใช้จ่ายและลดงบประมาณในการว่าจ้างผลิตชิ้นงานในแต่ละส่วน
เพื่อรอดูสถานการณ์ทางเศรษฐกิจและการเมือง
ลูกค้าบางรายใช้โฆษณาเก่าที่เคยใช้มานานแล้วเพื่อการประหยัดค่าผลิตโฆษณา
นอกจากนั้นยังมีการแบ่งงบประมาณไปใช้ในสื่อที่หลากหลายมากขึ้น เช่น สื่อในห้าง (In-store)
ซึ่งมีต้นทุนการผลิตที่ต่ำกว่าและยอมเสียค่าซื้อสื่อในห้างแทน เนื่องจากเป็นจุดที่มีผลต่อการตัดสินใจซื้อ
ณ จุดขาย กับผู้บริโภคโดยตรง หรือหันไปใช้งบการโฆษณาในด้านการจัด Event promotion
และกิจกรรมส่งเสริมการขายแบบอื่นที่ให้ผลกับยอดขายโดยตรงมากขึ้น

จะเห็นได้ว่า ความคาดหวังในการใช้สื่อแต่ละประเภทมีความแตกต่างกัน
แต่ก็มีการทำงานที่สอดประสานกัน เช่น สื่อภาพยนตร์โฆษณา ใช้เพื่อสร้างการจดจำ
ผ่านความคิดสร้างสรรค์
และเพื่อสร้างอิทธิพลจูงใจหรือเปลี่ยนทัศนคติและพฤติกรรมของผู้บริโภคให้เป็นไปตามวัตถุประสงค์ของโฆษณา
ส่วนสื่ออินเตอร์เน็ตใช้เพื่อการเข้าถึงกลุ่มผู้บริโภคเป้าหมายโดยให้ผู้บริโภคเป็นผู้เลือกสื่อเอง
และสื่อในห้าง เพื่อการตัดสินใจซื้อ ณ จุดขาย

จากสภาพการณ์ในปัจจุบัน
ทำให้บริษัทได้ทำการปรับเปลี่ยนโครงสร้างเพื่อตอบรับโจทย์ทางการตลาดของเจ้าของผลิตภัณฑ์/บริการ
และองค์กร ได้อย่างรอบด้านมากขึ้น
โดยพยายามลดต้นทุนที่ไม่จำเป็นหรือไม่คุ้มค่าต่อการลงทุนในระยะยาว
แต่เพิ่มความใส่ใจในการคัดเลือกทีมงานที่มีศักยภาพอย่างแท้จริงในการวางแผนและดำเนินงานที่เข้มข้นในด้านเนื้อหา
คุณภาพ และความพึงพอใจของลูกค้าภายใต้ข้อจำกัดต่าง ๆ เพื่อเพิ่มความสามารถในการแข่งขัน
และปรับเปลี่ยนกลยุทธ์ให้การนำเสนองานตอบโจทย์ได้อย่างรวดเร็ว
เพื่อนำมาสร้างวิธีการที่จะก่อให้เกิดโอกาสทางธุรกิจให้กับลูกค้า เพื่อให้เกิดความประทับใจ
และไว้วางใจซึ่งกันและกันจนเป็นความสัมพันธ์ที่ดีในระยะยาวกับทุกฝ่าย
รวมทั้งการผสมผสานกลยุทธ์ทางการตลาด ( Integrated marketing )
ระหว่างบริษัทในเครือในการแสวงหาลูกค้าและตอบโจทย์ในการสร้างแบรนด์
ยี่ห้อตราสินค้าแบบครบวงจรทั้งทางผลิตภาพยนตร์โฆษณา การจัดอีเว้นท์ และ การใช้สื่ออื่น ๆ
ที่มีในกลุ่มบริษัทแม็ทชิ่งอย่างต่อเนื่อง

-   การวิเคราะห์คู่แข่ง

สภาพตลาดการแข่งขันโดยรวมของธุรกิจการให้บริการด้าน Branding ในช่วงปีที่ผ่านมา
แบ่งได้เป็น

1.  บริษัทตัวแทนโฆษณาข้ามชาติ Multi-national Advertising Agency

  ซึ่งดูแลผลิตภัณฑ์แบรนด์ข้ามชาติเป็นหลัก เนื่องจากมีสัญญาผูกพันจากบริษัทต้นสังกัด
  มีจำนวนพนักงานหลายแผนก รวมทั้งมีแนวคิดเชิงกลยุทธ์เป็นแบบฉบับของตนเอง

2.  บริษัทตัวแทนโฆษณาของคนไทย Local Advertising Agency

  มีทั้งที่เป็นบริษัทเต็มรูปแบบ กลุ่มบุคคลที่ออกมาจากบริษัทใหญ่เพื่อมาเปิดให้บริการเอง

-   กลยุทธ์การแข่งขันในปี 2553

เนื่องจากการให้งบประมาณการสื่อสารมักให้กับบริษัทล่วงหน้าข้ามปี ในขณะที่การให้บริการด้าน
Branding Solution Service ของบริษัทเริ่มให้บริการตั้งแต่กลางปี 2553 ดังนั้นกลยุทธ์ของปี
2553 จึงแบ่งเป็นสองส่วนดังนี้

1.  บริษัทคนไทยที่ต้องการสร้างแบรนด์ ซึ่งมีทั้งกลุ่มลูกค้าที่คิดวางแผนงานเองได้
    ต้องการเพียงการคิดงานสร้างสรรค์กับการผลิตชิ้นงานสร้างสรรค์สำหรับแบรนด์
    และกลุ่มลูกค้าที่ต้องการการวางแผนแบบครบวงจร ตั้งแต่กลยุทธ์
    การคิดงานสร้างสรรค์ที่มีไอเดียแปลกใหม่ รวมไปถึงการผลิตชิ้นงาน
    ซึ่งในส่วนนี้การดำเนินงานใช้ระยะเวลา
    มีการเสนอแผนงานระยะยาวและทำงานกันแบบผูกพันกันข้ามปี

2.  หน่วยงานของรัฐบาล ซึ่งมักเป็นการประมูลงานตามแผนงานแต่ละแคมเปญ
    มีงบประมาณเพื่อให้มาจัดสรรการผลิตชิ้นงานและซื้อสื่อในระยะเวลาที่กำหนดของแต่ละแคมเปญ
    การทำงานไม่ได้ผูกพันแบบระยะยาว
    แต่สามารถสร้างผลงานเพื่อต่อยอดในการประมูลงานราชการต่อไป
    ทั้งในหน่วยงานเดิมและหน่วยงานอื่น

คาดว่าแผนดังกล่าวจะทำให้บริษัทสามารถสนองความต้องการของลูกค้าได้ถูกจุดมากขึ้น
และยังช่วยลดต้นทุนคงที่ ที่ไม่จำเป็นลงด้วยการบริหารและทีมงานมืออาชีพ
ซึ่งไม่ต้องใช้คนจำนวนมาก
แต่ดำเนินงานด้วยความมีประสิทธิภาพและสามารถสร้างผลกำไรแบบต่อยอดให้กับบริษัทในกลุ่มได้อีกด้วย

ในอนาคตกลุ่มบริษัทแม็ทชิ่ง
จะยังคงเพิ่มขีดความสามารถในบุคลากรและการสร้างสรรค์ผลงานคุณภาพควบคู่ไปกับความสามารถในการส่งต่องานไปยังบริษัทในกลุ่มเพื่อทำกำไรสูงสุดให้กับผู้ถือหุ้นอย่างมั่นคงสืบไป

4.2 ธุรกิจการผลิตภาพยนตร์โฆษณา

4.2.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1.ผลิตภัณฑ์หรือบริการของบริษัท เป็นการให้บริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที หรือนานกว่านั้น เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา
และความสามารถของผู้ผลิตภาพยนตร์โฆษณาในการสื่อแนวความคิดดังกล่าวต่อผู้ชม
โดยที่ผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ รวมทั้งความพร้อม
ความชำนาญของผู้ผลิตแต่ละรายทั้งในเรื่องนักแสดง ทีมงาน เสื้อผ้า อุปกรณ์ และการจัดหาสถานที่
กล้องและการตัดต่อ

2.การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัทที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาและบริการด้าน Branding Solution Service
สามารถสร้างรายได้ให้แก่กลุ่มบริษัทแม็ทชิ่ง ในปี 2553 เท่ากับ 259.25 ล้านบาท
หรือคิดเป็นร้อยละ 39.04 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำและระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มบริษัทในธุรกิจผลิตภาพยนตร์โฆษณา ส่วนใหญ่ คือ

กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์ บริษัทตัวแทนโฆษณา
จะเป็นผู้คิดรูปแบบโฆษณาที่ต้องการ (Storyboard) และจะทำการว่าจ้างผู้ผลิตภาพยนตร์โฆษณา
(Production House) เพื่อผลิตภาพยนตร์โฆษณาดังกล่าวต่อไป ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย เวียดนาม และสิงคโปร์
ซึ่งปัจจุบันมีสัดส่วนรายได้ในการผลิตโฆษณาต่างประเทศอยู่ที่ร้อยละ 13.99
จากรายได้ในการผลิตโฆษณาทั้งหมด

โดยสรุปการสร้างความสำเร็จของกลุ่มบริษัทแม็ทชิ่ง
มาจากความชำนาญในการผลิตภาพยนตร์โฆษณาระดับมืออาชีพ
รวมทั้งการให้บริการและการสร้างความสัมพันธ์ที่ดีของกลุ่มบริษัทต่อลูกค้าอย่างดีเยี่ยม ทำให้ในช่วงปี
2552-2553
กลุ่มบริษัทแม็ทชิ่งมีรายได้จากการรับผลิตภาพยนตร์โฆษณาและบริการสร้างแบรนด์แบบครบวงจรจากลูกค้าดังกล่าว
ซึ่งสามารถแบ่งสัดส่วนได้ดังนี้

แบ่งตามแหล่งที่มาของรายได้

(หน่วย : ล้านบาท)

  -------------------------------------- ----------------- --------------
  รายการ                                 ม.ค.-ธ.ค. 52      ม.ค.-ธ.ค.53

                                         รายได้             รายได้

  รายได้จากในประเทศ                       206.07            222.97

  รายได้จากต่างประเทศ                      64.57             36.28

  รวม                                    270.64            259.25
  -------------------------------------- ----------------- --------------

* บริษัท แม็ทชิ่ง แม็กซิไมซ์ โซลูชั่น จำกัด (มหาชน) (MMS) และบริษัท กู๊ดดี้ ฟิล์ม บีเคเค จำกัด
(GF) ว่าจ้างให้ บริษัท แม็ทชิ่ง สตูดิโอ พลัส จำกัด (MP)

เป็นผู้ผลิตภาพยนตร์โฆษณา

4.2.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

กล่าวคือ เป็นขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอ
ซึ่งการจัดหาสถานที่จะต้องมีการคำนึงถึงความสะดวกในการถ่ายทำ
ความเหมาะสมของสถานที่กับลักษณะของสินค้าที่จะนำเสนอ งบประมาณในการเช่าสถานที่
ต้องตรงตามแนวคิด (Concept) ในการทำโฆษณาดังที่ได้มีการ

ตกลงกันไว้ ฐานข้อมูลสำหรับสถานที่ถ่ายทำ นับเป็นหัวใจสำคัญสำหรับวงการภาพยนตร์โฆษณา
ซึ่งบริษัทได้เตรียมหน่วยงานมืออาชีพในด้านนี้
อีกทั้งมีการปรับปรุงฐานข้อมูลสารสนเทศด้านนี้อยู่ตลอดเวลา

1.3 การคัดเลือกผู้แสดง (Casting)
ผู้แสดงเป็นองค์ประกอบสำคัญที่ส่งผลต่อความสำเร็จของการผลิตภาพยนตร์โฆษณา
ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
ทั้งนี้จะสรรหาหรือคัดเลือกผู้แสดงจาก 1)
ฐานข้อมูลของกลุ่มบริษัทซึ่งมีหน่วยงานที่ทำการคัดเลือกผู้แสดงไว้
โดยมีการเก็บข้อมูลของผู้ที่มาคัดเลือกไว้ แยกเป็นกลุ่มๆ เพื่อง่ายต่อการคัดเลือก 2)
บริษัทผู้จัดหาผู้แสดง (Modeling) และ 3)
นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย กลุ่มบริษัทแม็ทชิ่งมีหน่วยงานที่ชำนาญ
ในการจัดเตรียมอุปกรณ์ประกอบฉาก และฝ่ายเครื่องแต่งกาย เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำซึ่งครอบคลุมรายละเอียดในการถ่ายทำทุกอย่างตั้งแต่ ฉาก
มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว
ทางทีมงานผู้รับผิดชอบจะมีการประชุมถึงความคืบหน้าและทำความเข้าใจในการปฏิบัติงาน
หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 .ขั้นตอนการถ่ายทำ (Production)

กล่าวคือ เป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งองค์ประกอบที่สำคัญของขั้นตอนนี้ คือ ผู้กำกับภาพยนตร์โฆษณา (Director)
เนื่องจากเป็นผู้ทำความเข้าใจบทภาพยนตร์( Storyboard )
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่นๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 หน่วยผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Assistant
Producer)

2.2 ทีม Production Service
คือหน่วยงานที่ช่วยให้การผลิตของหน่วยงานผู้ผลิตนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง(Casting) ฝ่ายศิลปกรรม (Art)

3. ขั้นตอนหลังการถ่ายทำ (Post – Production)

กล่าวคือ หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering)
เรียบร้อยแล้ว ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special Effect , Computer Graphic ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ (Post) ประกอบด้วย
บุคลากรที่มีความสามารถในด้านเทคนิค และความชำนาญในการ

ตัดต่อ นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

เห็นได้ว่าองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มบริษัทแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย
ในส่วนของบุคลากร ณ วันที่ 31 ธันวาคม 2553 มีผู้กำกับภาพยนตร์ที่อยู่ในสังกัดจำนวน 6 คน
ซึ่งสามารถผลิตภาพยนตร์ให้แก่บริษัทได้ทั้งสิ้น 103 เรื่องในปี 2552
และผลิตภาพยนตร์โฆษณาจำนวน 73 เรื่องในปี 2553

ตารางกำลังการผลิตภาพยนตร์โฆษณาในปี 2552 และ 2553

  ----------------------- ----------------------- -----------------------
  รายการ                  ม.ค.-ธ.ค.2552           ม.ค.-ธ.ค.2553

  ภาพยนตร์โฆษณาในประเทศ    87                      70

  ภาพยนตร์โฆษณาต่างประเทศ   16                      3

  รวม                     103                     73
  ----------------------- ----------------------- -----------------------

4.2.3 การตลาดและสภาวะการแข่งขัน

ในปี 2553 แม้ว่าเศรษฐกิจไทยประสบปัจจัยลบหลายด้าน ทั้งสถานการณ์ทางการเมือง
กระแสการถดถอยของเศรษฐกิจโลก
การผลิตภาพยนตร์โฆษณาสำหรับในประเทศได้รับผลกระทบไม่มากเท่ากับการผลิตเพื่อตลาดต่างประเทศ
เพราะตลาดต่างประเทศ ได้รับผลกระทบค่อนข้างสูง ในช่วงที่พระราชกำหนดฉุกเฉินยังมีผลบังคับใช้
เนื่องจากหลายประเทศได้มีการประกาศห้ามเข้าประเทศไทย
แต่สำหรับตลาดในประเทศเจ้าของสินค้าและบริการหลายรายต่างพยายามทำการตลาดเพื่อดึงดูดให้กลุ่มผู้บริโภคเป้าหมายสนใจในสินค้าและบริการของตน
เนื่องจากรู้ดีว่าผู้บริโภคเพียงแค่ชะลอการใช้จ่าย ไม่ใช่การไม่มีเงินเพื่อใช้จ่าย
ดังจะเห็นได้จากการใช้งบโฆษณาในปี 2553 เพิ่มขึ้นถึง 11.83% จากปี 2552 เพราะ
แต่รูปแบบการสื่อสารมีการเปลี่ยนแปลงไปใช้สื่ออินเตอร์เน็ตผ่าน website ของแบรนด์
รวมทั้งการสร้างกระแสด้วย Clip
ที่แฝงการขายสินค้าเพื่อให้เกิดความชื่นชอบในแบรนด์ซึ่งจะมีผลให้เกิดการส่งต่อไปยังคนรู้จัก (
Forward Mail ) ทำให้เกิดการกระจายไปยังกลุ่มเป้าหมายที่แท้จริงได้เร็ว ง่าย
และเสียค่าใช้จ่ายน้อยมากเมื่อเทียบกับสื่ออื่น

-   สภาวะการแข่งขันและกลยุทธ์ทางการตลาด

จากสภาพเศรษฐกิจในปี 2553 แม้ว่างบการซื้อสื่อโฆษณาโดยรวมไม่ได้ลดลง
แต่ลูกค้าส่วนใหญ่มีการชะลอการใช้จ่ายและลดงบประมาณในการว่าจ้างผลิตภาพยนตร์โฆษณา
เพื่อรอดูสถานการณ์ทางเศรษฐกิจและการเมือง
ลูกค้าบางรายใช้โฆษณาเก่าที่เคยใช้มานานแล้วเพื่อการประหยัดค่าผลิตโฆษณา
นอกจากนั้นลูกค้าประเภทบริษัทตัวแทนโฆษณาพยายามควบคุมต้นทุนและลดต้นทุนการผลิตภาพยนตร์โฆษณา
รวมถึงการพยายามใช้ภาพยนตร์โฆษณาที่มีความยาวไม่มาก
และเน้นไปใช้งบการโฆษณาในด้านการจัด Event promotion
และกิจกรรมส่งเสริมการขายแบบอื่นที่ให้ผลกับยอดขายโดยตรงมากขึ้น
แต่ความคาดหวังจากการผลิตและใช้ภาพยนตร์โฆษณาในการทำตลาดยังคงเหมือนเดิม คือ
ต้องการภาพยนตร์โฆษณาที่แตกต่าง มีความคิดสร้างสรรค์
และมีอิทธิพลที่จะจูงใจหรือเปลี่ยนทัศนคติและพฤติกรรมของผู้บริโภคให้เป็นไปตามวัตถุประสงค์ของโฆษณา
คือ ซื้อสินค้า ดังนั้นถึงแม้ปัจจัยที่มาเป็นข้อจำกัดในการทำงานของ Production house จะมากขึ้น
แต่โจทย์ที่เป็นหน้าที่หลักของบริษัทยังเหมือนเดิมเพราะหากโอนเอียงไปตามสภาวะเศรษฐกิจมากเกินไปจนมีผลต่อคุณภาพงานก็อาจจะยิ่งทำให้เสียลูกค้าไปมากกว่า

จากสภาพการในปัจจุบันทำให้บริษัทต้องทำการปรับเปลี่ยน โครงสร้างการดำเนินธุรกิจ
โดยพยายามลดต้นทุนที่

ไม่จำเป็นหรือไม่คุ้มค่าต่อการลงทุนในระยะยาว
แต่เพิ่มความใส่ใจในการคัดเลือกทีมงานที่มีศักยภาพอย่างแท้จริงในการวางแผนและดำเนินงานที่เข้มข้นในด้านเนื้อหา
คุณภาพ และความพึงพอใจของลูกค้าภายใต้ข้อจำกัดต่าง ๆ เพื่อเพิ่มความสามารถในการแข่งขัน
และปรับเปลี่ยนกลยุทธ์ในการให้การสนับสนุนทีมงานฝ่ายผลิตอย่างต่อเนื่อง

การวิเคราะห์คู่แข่ง

สภาพตลาดการแข่งขันโดยรวมของธุรกิจผู้ผลิตภาพยนตร์โฆษณา ในช่วงปีที่ผ่านมา
สภาพตลาดแบ่งได้เป็น

1.  บริษัทขนาดใหญ่ หรือบริษัทที่มีเครือข่ายหรือบริษัทลูก ที่มีผู้กำกับมากกว่า 3 คนขึ้นไป เช่น
    ฟีโนมีนา

เดอะ ฟิล์ม แฟคตอรี่

2.  บริษัทขนาดกลาง ที่มีผู้กำกับไม่เกิน 3 คน เช่น อาเขต ไทรทัน ซึ่งเกิดใหม่มาเป็นจำนวนมาก

3.  บริษัทขนาดเล็ก ที่มีผู้กำกับเพียง 1 คน เช่น ถ่ายสะดวก บายอัส

  คู่แข่งโดยตรงของกลุ่มบริษัท

1.  บริษัท ฟีโนมีนา จำกัด เปิดดำเนินกิจการตั้งแต่ 1992 โดยมีผู้กำกับที่ถือเป็นอันดับต้นๆ
    ของประเทศ และได้ขยายธุรกิจโดยเปิดบริษัท โปรโมโฟเบีย จำกัด และบริษัท ต้องตา ฟิล์ม
    จำกัด เพื่อรองรับตลาดที่ใช้กลยุทธ์ด้านราคา และขยาย PHENOMENA MOTION PICTURE
    ที่ร่วมทุนกับทาง GMM PICTURE ในการสร้างภาพยนตร์ไทย

จุดแข็ง : ทิศทางการผลิตงานของผู้กำกับหลักที่ชัดเจน แตกต่าง
และมีผลงานที่สร้างชื่อเสียงในระดับนานาชาติ

2.  บริษัทในเครือของสยามสตูดิโอ ถึงแม้บริษัท สยามสตูดิโอ จำกัด จะเปิดมาเป็นเวลานาน
    และอาจไม่ได้มีชื่อเสียงเช่นเดียวกับในอดีต
    แต่มีการขยายกิจการโดยเปิดบริษัทลูกเพื่อมารองรับตลาดใหม่ๆ เช่น เมซอง บัณฑิต
    มาโชแมงโก้ รวมไปถึงเปิดกิจการด้าน Post Production หลายแห่ง เช่น คัทติ้ง เอจ
    จิงเกิล-เบลล์ ซีเนซาวด์ ฯลฯ

จุดแข็ง : การมีบริษัทลูกหลากหลายเพื่อจับตลาดที่แตกต่างกัน

3.  บริษัท เดอะ ฟิล์ม แฟคตอรี่ จำกัด ดำเนินกิจการโดยผู้กำกับหลักๆ สองท่าน
    ในปีที่ผ่านมาเปิดบริษัท กู๊ดบอยส์ เฮาส์ จำกัด เพื่อขยายตลาดโดยใช้ผู้กำกับหน้าใหม่

จุดแข็ง : ผู้กำกับหลักมีผลงานต่อเนื่อง มีสไตล์ที่ชัดเจนเป็นที่รู้จักในวงการมานาน

-   งานที่ยังไม่ส่งมอบ

บริษัทมีงานผลิตภาพยนตร์โฆษณาที่ยังอยู่ในระหว่างการส่งมอบและคาดว่าจะผลิตเสร็จภายในเดือนมกราคม
2554 มูลค่า 12.04 ล้านบาท

4.3 ธุรกิจให้เช่าอุปกรณ์และบริการ

4.3.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร และภาพยนตร์โฆษณาทางโทรทัศน์
ซึ่งผ่านการดำเนินงานของบริษัท เกียร์เฮด จำกัด โดยอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น 35 mm, 16 mm. HD Camera, Lens ต่างๆ

- อุปกรณ์ไฟ เช่น Tungsten, Daylight และ Fluorescent เป็นต้น

- อุปกรณ์เสียง เช่น เครื่องบันทึกเสียง, เครื่องผสมเสียง, ไมโครโฟน

- อุปกรณ์กริ๊ป เช่น เครน, ดอลลี่ เป็นต้น

  - อุปกรณ์ริก
  เป็นอุปกรณ์ที่จัดทำขึ้นมาพิเศษเพื่อใช้ในการถ่ายทำให้ได้ภาพยนตร์โฆษณาตามความต้องการ

ของลูกค้า

- รถตู้บริการ รถบริการเครื่องดื่ม รถบริการห้องน้ำและรถมอเตอร์โฮม

การให้เช่าอุปกรณ์นั้น
จะรวมถึงการให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกับการบริการให้เช่าอุปกรณ์ครบทีม
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถกระบะบรรทุกอุปกรณ์
เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันตามเวลานัดหมายของลูกค้า

โดยในปี 2553 ธุรกิจการให้เช่าอุปกรณ์และบริการ สามารถสร้างรายได้ให้แก่กลุ่มบริษัท
เป็นจำนวน 183.08 ล้าน บาท หรือคิดเป็นร้อยละ 27.57 ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง ดำเนินธุรกิจผลิตภาพยนตร์โฆษณา ในปี 2553 มีการใช้อุปกรณ์ของบริษัท
เกียร์เฮด จำกัด คิดเป็นรายได้จากการให้บริการและเช่าอุปกรณ์ประมาณ 8% ของรายได้ของบริษัท
เกียร์เฮด จำกัด

2. บริษัทนอกกลุ่มแม็ทชิ่ง ซึ่งคิดเป็นสัดส่วนรายได้จากการให้บริการและเช่าอุปกรณ์ประมาณ 92%
ของรายได้ในปี 2553 ได้แก่

-บริษัทผลิตภาพยนตร์โฆษณาทั้งในและต่างประเทศ

-บริษัทผลิตภาพยนตร์เรื่อง ทั้งในและต่างประเทศ

-บริษัทที่ดำเนินธุรกิจให้เช่าอุปกรณ์ มาทำการเช่าอุปกรณ์ต่อจากบริษัท เกียร์เฮด จำกัด

  -บริษัทผลิตรายการโทรทัศน์ ละคร มิวสิควีดีโอ และ การจัดกิจกรรมการแสดงต่างๆ (Event)

4.3.2 การจัดหาอุปกรณ์และบริการ

1. อุปกรณ์ บริษัทมีนโยบายในการจัดหาอุปกรณ์ให้เช่าที่มีคุณภาพ
ซึ่งส่วนใหญ่เป็นอุปกรณ์ที่นำเข้ามาจากต่างประเทศ
เนื่องจากเป็นอุปกรณ์ที่มีคุณภาพและมีมาตรฐานเป็นที่รู้จักและยอมรับของลูกค้าต่างประเทศ

2. บุคลากร
บริษัทมีนโยบายในการฝึกอบรมพนักงานให้มีทักษะและความชำนาญในการใช้และจัดเก็บอุปกรณ์เครื่องมือต่างๆ
เพราะบริษัทถือว่าบุคลากรเป็นปัจจัยที่สำคัญมาก

4.3.3 การตลาดและสภาวะการแข่งขัน

-   กลยุทธ์ทางการตลาด

1. การมีอุปกรณ์ทุกประเภทตามที่ลูกค้าต้องการ และพร้อมใช้งานอยู่ตลอดเวลา

2. การมีบุคลากรที่มีความรู้และทักษะในการใช้อุปกรณ์เพื่อให้บริการแก่ลูกค้า

3. แพ็คเกจเรื่องราคาการให้เช่าอุปกรณ์ที่จูงใจลูกค้า และสร้างผลตอบแทนที่เหมาะสม

4. จัดกลยุทธ์ในการหาลูกค้าใหม่ และรักษาฐานลูกค้าเก่า

-   ภาวะอุตสาหกรรม

-   ด้านภาพยนตร์โฆษณา

  ภาพยนตร์ภายในประเทศมีการเปลี่ยนแปลงสัดส่วนในการจัดการงบประมาณโดยเน้นไปในด้าน
  Computer Graphic และลดงบประมาณในการใช้อุปกรณ์ถ่ายทำโดยส่วนใหญ่จะใช้กล้องดิจิตอล
  ในขณะที่ปริมาณงานถ่ายทำโฆษณามีจำนวนเท่าเดิม
  ประกอบกับปัญหาความผันผวนทางการเมืองในช่วงครึ่งปีแรกของปี 2553
  ทำให้มีการระงับการทำภาพยนตร์โฆษณาเนื่องจากเกิดความไม่แน่ใจว่าสินค้าจะจำหน่ายได้ตามเป้าหมายที่วางไว้หรือไม่

  ในช่วงครึ่งปีหลัง สถานการณ์ทางการเมืองเริ่มคลี่คลาย
  รวมทั้งรัฐบาลมีโครงการสนับสนุนกิจกรรมหน่วยงานภาครัฐ
  ทำให้มีการเพิ่มงบประมาณในการเสริมสร้างภาพลักษณ์ของหน่วยงานและของประเทศ
  จึงมีผลทำให้มีการทำภาพยนตร์โฆษณามากเพิ่มขึ้น
  ประกอบกับภาพยนตร์โฆษณาจากต่างประเทศเริ่มกลับเข้ามาถ่ายทำในประเทศไทย

-   ด้านภาพยนตร์ต่างประเทศที่เข้ามาถ่ายทำในประเทศไทย

ในช่วงต้นปี 2553
ประเทศไทยมีปัญหาด้านการเมืองส่งผลให้คณะถ่ายทำภาพยนตร์ต่างประเทศย้ายสถานที่ถ่ายทำจากไทยไปยังประเทศเพื่อนบ้าน
เช่น มาเลเซียและเวียดนาม เป็นผลให้ในช่วงไตรมาสที่ 2 และ 3
ธุรกิจการถ่ายทำภาพยนตร์ต่างประเทศมีรายได้ลดลง แต่ในปลายไตรมาสที่ 3
มีภาพยนตร์ต่างประเทศเดินทางเข้ามาถ่ายทำในประเทศไทยหลายเรื่อง

โดยมีภาพยนตร์ขนาดใหญ่ที่มีงบประมาณในการถ่ายทำภาพยนตร์สูงมาก 2 เรื่อง
และยังมีภาพยนตร์ขนาดกลางและขนาดเล็กที่เลื่อนการถ่ายทำจากปี 2552 และครึ่งปีแรกของปี
2553 อีกจำนวนหนึ่ง
ส่งผลให้ธุรกิจการถ่ายทำภาพยนตร์ต่างประเทศที่เข้ามาถ่ายทำในประเทศไทยกลับมาเฟื่องฟูอีกในช่วงปลายปี

-   จากข้อมูลของกองกิจการภาพยนตร์ สำนักงานพัฒนาการท่องเที่ยว ได้บ่งชี้ว่าในปี 2553
    จำนวนภาพยนตร์ต่างประเทศที่เข้ามาถ่ายทำในประเทศไทยเพิ่มขึ้นจาก 37 เรื่องเป็น 49
    เรื่องคิดเป็นร้อยละ 32 และภาพยนตร์โฆษณาต่างประเทศเพิ่มขึ้นจาก 166 เรื่องเป็น 255
    เรื่องคิดเป็นร้อยละ 53 เมื่อเปรียบเทียบกับปี 2552 แต่ปัจจัยสำคัญคือ
    จำนวนเงินที่ใช้ในการผลิตภาพยนตร์แต่ละเรื่องลดลงอย่างมาก
    โดยประเทศที่เข้ามาถ่ายทำมากที่สุด 3 อันดับแรกคือ ประเทศอินเดีย ญี่ปุ่น
    และประเทศในแถบยุโรป

-   สภาวะการแข่งขัน

ปัจจัยทางการเมืองในประเทศไทยที่ผันผวนเปลี่ยนแปลงตลอดเวลาไม่มีเสถียรภาพ
เป็นปัจจัยหลักที่มีผลกระทบต่อธุรกิจด้านการถ่ายทำภาพยนตร์เรื่องยาวและภาพยนตร์โฆษณาต่างประเทศที่มาถ่ายทำในประเทศไทยในช่วงไตรมาสที่
2 และ 3 โดยเฉพาะช่วงเดือนเมษายน - พฤษภาคม 2553
มีการยกเลิกการเดินทางมาถ่ายทำภาพยนตร์ต่างประเทศในประเทศไทยอย่างกะทันหัน
และเปลี่ยนแผนไปถ่ายทำยังประเทศเพื่อนบ้านแทน
และอีกปัจจัยที่ส่งผลกระทบต่อการตัดสินใจของลูกค้าจากต่างประเทศคือ
การแข็งตัวอย่างมากของค่าเงินบาททำให้งบประมาณในการถ่ายทำภาพยนตร์ลดลงคิดเป็นร้อยละ 20
ของงบประมาณเดิม

ในช่วงไตรมาสที่ 4 ธุรกิจเริ่มกระเตื้องขึ้นมา เนื่องจากสถานการณ์การเมืองเริ่มเข้าสู่ภาวะปกติ
ประกอบกับเป็นช่วงปลายปี
ลูกค้าต่างประเทศมีความไม่วิตกกังวลมากนักในสถานการณ์ของประเทศไทย
จึงมีการเดินทางเข้ามาถ่ายทำภาพยนตร์ต่างประเทศตามกำหนดการถ่ายทำที่วางไว้
และนอกจากนี้ยังมีการโฆษณาสินค้าต่างๆ ออกสู่ตลาดเพื่อเป็นการกระตุ้นยอดขายในช่วงปีใหม่

การวิเคราะห์คู่แข่งในธุรกิจให้เช่าอุปกรณ์ อาทิเช่น

1.  Light House + Big Eye

-   มีกลุ่มลูกค้าเป็นกลุ่มเดียวกับบริษัท

-   เป็นบริษัทที่มีอุปกรณ์ค่อนข้างใหม่และสภาพใหม่ และยังคงลงทุนซื้ออุปกรณ์รุ่นใหม่ๆ
    ที่ตลาดต้องการเข้ามาอย่างต่อเนื่อง

-   มีนโยบายการตลาดในเชิงรุกด้านราคาและบริการ

1.  Siam Lite + Camera Corner

-   เป็นบริษัทแรกที่ให้บริการอุปกรณ์ถ่ายทำภาพยนตร์ ทำให้เป็นที่รู้จักของลูกค้าทุกกลุ่ม

-   อุปกรณ์ส่วนใหญ่คืนทุนแล้วและมีจำนวนมาก ทำให้สามารถให้บริการลูกค้าในราคาถูกมากๆ

-   มีชื่อเสียงเป็นที่รู้จักในกลุ่มภาพยนตร์ต่างประเทศ
    เนื่องจากมีประสบการณ์ร่วมงานกับกองถ่ายภาพยนตร์ต่างประเทศรายใหญ่

-   ค่าแรงพนักงานที่ไม่สูงนัก และสามารถลดค่าแรงได้ ทำให้เป็นแรงจูงใจลูกค้า

2.  กลุ่มผู้ให้บริการให้เช่ากล้องดิจิตอล

-   Red Snapper (ให้เช่ากล้องดิจิตอล RED)

-   Life Boat ( ให้เช่ากล้องดิจิตอล RED)

-   บุคคลทั่วไป ผู้ให้เช่ากล้องดิจิตอล HDV และ RED Camera

  เริ่มมีบทบาทสำคัญในวงการถ่ายทำภาพยนตร์ไทย ภาพยนตร์โฆษณา และมิวสิควีดีโอ
  เพราะแนวโน้มลูกค้าต้องการประหยัดงบประมาณในการถ่ายทำ

-   งานที่ยังไม่ได้ส่งมอบ

- ไม่มี –

4.4 ธุรกิจผลิตรายการโทรทัศน์

4.4.1 ลักษณะผลิตภัณฑ์หรือบริการ

-   ลักษณะการให้บริการ

เป็นการดำเนินธุรกิจผลิตรายการโทรทัศน์
โดยซื้อเวลาจากทางสถานีเพื่อออกอากาศรายการโทรทัศน์และขายโฆษณา
กล่าวคือรายได้มาจากการขายเวลาโฆษณา
และจากการโปรโมทสินค้าและบริการในรายการโทรทัศน์
โดยผ่านให้บริษัทตัวแทนโฆษณาหรือเจ้าของสินค้าโดยตรงซื้อเวลาเพื่อทำการโฆษณา
ซึ่งกรณีที่รายการเป็นที่นิยมจะทำให้รายได้จากการโฆษณาเพิ่มมากขึ้น

ในปี 2553 บริษัทมีการผลิตรายการโทรทัศน์ 3 รายการคือ

1.  รายการ “ปลดหนี้” ออกอากาศทุกวันเสาร์ เวลา 14.45-15.30 น.
    ทางสถานีโทรทัศน์สีกองทัพบกช่อง 7 โดยรายการได้เวลาเพิ่มออกอากาศเป็น 45 นาที
    เริ่มตั้งแต่เดือนสิงหาคม 2553 และดำเนินรายการมาร่วม 10 ปีเต็มและจะก้าวสู่ปีที่ 11 ในปี
    2554

1.  รายการ “ปลดหนี้วันหยุดพิเศษ” ออกอากาศวันหยุดนักขัตฤกษ์เวลา 1 ชั่วโมง
    ทางสถานีโทรทัศน์กองทัพบกช่อง 7 โดยทางรายการจะกลับไปเยี่ยมคนปลดหนี้
    ซึ่งทางรายการได้เคยปลดหนี้ให้ไปแล้วว่ามีชีวิตหลังการปลดหนี้เป็นอย่างไรและภาพเบื้องหลัง
    เรื่องราวความสนุกสนาน นำภาพส่วนที่ยังไม่เคยได้ออกอากาศมาให้ชมกันอย่างจุใจ ซึ่งในปี
    2553 ทางรายการได้เวลาออกอากาศทั้งหมด 10 ตอน

2.  รายการคบเด็ก...สร้างบ้าน ออกอากาศทุกวัน พุธ – พฤหัสบดี เวลา 16.00 -16.30 น.
    ทางสถานีโทรทัศน์สีกองทัพบกช่อง 7 เริ่มออกอากาศเมื่อเดือน กันยายน พ.ศ. 2551
    เป็นการนำเสนอเรื่องราวของเด็กดี ๆ ที่น่าคบ เด็กดีๆ ที่น่าช่วยเหลือ
    เด็กที่มีความรับผิดชอบเกินตัวหรือมากกว่าผู้ใหญ่บางคน
    ที่จะต้องต่อสู้เพื่อปากท้องและเรื่องของการศึกษาของตัวเอง
    โดยปัญหาเหล่านั้นเด็กไม่ได้เป็นผู้ก่อขึ้นแต่ต้องมารับผิดชอบก่อนวัยอันสมควร
    และต้องการสะท้อนให้เห็นอีกแง่มุมหนึ่งของสังคมไทยที่ถูกมองข้ามไป

บริษัทมีนโยบายการกำหนดอัตราค่าโฆษณาให้มีความเป็นธรรมและคุ้มค่า
เพื่อรักษาความสัมพันธ์อันดีในระยะยาวกับลูกค้า
ซึ่งการกำหนดราคาจะพิจารณาจากความนิยมของรายการ คู่แข่ง
สถานีโทรทัศน์และช่วงเวลาที่ออกอากาศ
ซึ่งรายการปลดหนี้มีอัตราค่าโฆษณาอยู่ในระดับปานกลางซึ่งเป็นอัตราที่สามารถแข่งขันได้กับคู่แข่งในอุตสาหกรรม
อย่างไรก็ตาม ด้วยฝ่ายบริหารได้มีนโยบายในการสร้างความร่วมมือระหว่างบริษัทในเครือ
ในการสร้างรูปแบบการจำหน่ายแบบแพ็กเกจระหว่างบริษัทย่อยด้วยกัน เช่น
การขายโฆษณารายการโทรทัศน์ร่วมกับการขายโฆษณาในการจัดอีเว้นท์
หรือในสื่ออื่นๆในกลุ่มบริษัทแม็ทชิ่ง
ซึ่งมีส่วนช่วยในการกำหนดราคาให้มีความยืดหยุ่นและสนองความต้องการของลูกค้าโฆษณาได้มากยิ่งขึ้น

-   การจำหน่ายและช่องทางการจัดจำหน่าย

การขายเวลาโฆษณา (Air Time) การขายเวลาโฆษณาถูกกำหนดโดยกรมประชาสัมพันธ์
โดยรายการออกอากาศ 1 ชั่วโมงสามารถโฆษณาได้ 10 นาที
อย่างไรก็ตามในกรณีที่บริษัทสามารถขายโฆษณาได้เกินกว่านี้
บริษัทสามารถซื้อเวลาโฆษณากับทางสถานีได้เพิ่มอีก 2.30 นาทีต่อการออกอากาศ 1 ชั่วโมง
สำหรับรายการ “ปลดหนี้” ออกอากาศ 45นาที โฆษณาได้ 7.30 นาที

-   ลูกค้าและลูกค้ากลุ่มเป้าหมาย

-กลุ่มผู้ชมรายการ “ปลดหนี้” : กลุ่มผู้ชมทุกเพศ ทุกวัย เป็นกลุ่มคนที่มีรายได้ระดับกลาง
โดยกลุ่มผู้ชมส่วนใหญ่อาศัยอยู่ในเขตปริมณฑลและต่างจังหวัด
ซึ่งทั้งนี้ทางรายการปลดหนี้ได้มีการออกอากาศทางสถานีโทรทัศน์สีกองทัพบกช่อง 7
ซึ่งเป็นสถานีที่มีการแพร่ภาพออกอากาศครอบคลุมพื้นที่ทุกจังหวัดในประเทศไทย
กลุ่มเป้าหมายผู้ชมจึงรับชมรายการได้อย่างทั่วถึง

-กลุ่มผู้ชมรายการปลดหนี้วันหยุดพิเศษ กลุ่มผู้ชมทุกเพศทุกวัย และสำหรับผู้ชมที่อยู่บ้านในวันหยุด

-กลุ่มผู้ชมรายการคบเด็กสร้างบ้าน เป็นเด็กอายุตั้งแต่ 6–15 ปี และคุณพ่อคุณแม่
และผู้ชมที่มีอายุตั้งแต่ 25 ปีขึ้นไป

-กลุ่มลูกค้าเป้าหมาย แบ่งเป็น 2 ประเภทดังนี้คือ

1. กลุ่มบริษัทตัวแทนโฆษณา (Agency)
คือกลุ่มบริษัทที่เป็นผู้วางแผนและซื้อสื่อโฆษณาประชาสัมพันธ์ให้กับสินค้าหรือบริการ
ให้กับเจ้าของสินค้านั้นๆ โดยอาจจะวางแผนซื้อสื่อ เป็นระยะเวลา 1 เดือน 3 เดือน 6 เดือน
หรือ 1 ปี โดยรายได้จากกลุ่มบริษัทตัวแทนโฆษณานี้คิดเป็นร้อยละ 90 ของรายได้ทั้งหมด

2. กลุ่มบริษัทที่เป็นเจ้าของสินค้าหรือลูกค้าตรง ( Direct Client) ได้แก่
บริษัทห้างร้านเอกชนทั่วไป
ที่มีหน่วยการตลาดหรือมีความสามารถกำหนดแนวทางโฆษณาและประชาสัมพันธ์ได้เอง
โดยติดต่อซื้อเวลาโฆษณากับบริษัทโดยตรง ไม่ได้ผ่านบริษัทตัวแทนโฆษณา
ลูกค้ากลุ่มนี้จะมีขนาดเล็กกว่าและมีงบประมาณในการโฆษณาน้อยกว่า

4.4.2 การจัดหาผลิตภัณฑ์และบริการ

1.การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์
ซึ่งในปัจจุบันบริษัทมีสัญญาเช่าสถานีโทรทัศน์ กับสถานีโทรทัศน์สีกองทัพบกช่อง 7
ในการนำรายการแพร่ภาพออกรายการ

2. การผลิตรายการโทรทัศน์ โดยครอบคลุมตั้งแต่การคิดรูปแบบ การนำเสนอและการผลิตรายการ
โดยรายการของบริษัท คือ รายการ “ปลดหนี้”
เป็นรายการเกมโชว์ประเภทสาระและบันเทิงเพื่อสังคม มุ่งเน้นและให้เข้าถึง
ทางรายการจึงเน้นถ่ายทำนอกสถานที่ โดยทางรายการจะออกไปถ่ายทำรายการทุกๆ
จังหวัดทั่วประเทศไทย โดยการนำความสามารถพิเศษของ

ผู้ร่วมรายการมาเล่นเกม เพื่อที่จะมาปลดหนี้ ถ้าทำสำเร็จทางรายการก็จะปลดหนี้ให้
โดยผู้ชมรายการได้รับทั้งความบันเทิงและสาระ เน้นการช่วยเหลือคนในสังคมที่ขาดแคลนทุนทรัพย์
มีการสอดแทรกเนื้อหา แง่คิดและความรู้ต่างๆไว้ในรายการผ่านความสามารถของผู้เล่นเกม

ส่วนรายการคบเด็ก...สร้างบ้าน เป็นรายการทั่วไป โดยจะค้นหาเด็กดีที่น่าคบ เด็กดีที่น่าช่วยเหลือ
เด็กที่มีความรับผิดชอบเกินตัว มาเล่าถ่ายทอดเรื่องราวชีวิตของน้องๆ
เพื่อสานต่อความต้องการของเด็กๆ แต่ละคน โดยทางรายการจะสร้างบ้าน
หรือมอบทุนการศึกษาให้เพื่อเป็นการสานฝันและเป็นกำลังใจให้ต่อสู้ต่อไป

4.4.3การตลาดและสภาวะการแข่งขัน

-   ภาวะอุตสาหกรรม

สำหรับปี 2552 ที่ผ่านมา จากการสำรวจของ นีลสัน มีเดีย ( Nielsen Media Research)
รายงานว่าอุตสาหกรรมโฆษณาในปัจจุบันสื่อโทรทัศน์ยังคงเป็นสื่อที่กว้างขวางและสามารถเข้าถึงผู้บริโภคได้รวดเร็วและครอบคลุมอย่างมีประสิทธิภาพมากที่สุด
โดยมีจำนวนผู้รับชมที่มากที่สุด
และยังสามารถให้ข้อมูลรายละเอียดของสารที่ต้องการสื่อได้ดีที่สุดเมื่อเทียบกับสื่อรูปแบบอื่นๆ

ในปี 2553 จากการเปรียบเทียบความเติบโตของค่าใช้จ่ายสื่อโฆษณาปี 2553-2552
ซึ่งเป็นผลจากการสำรวจของนีลสัน มีเดีย ( Nielsen Media Research)
เมื่อเปรียบเทียบกับส่วนแบ่งการตลาดระหว่างสื่อโฆษณาต่างๆ พบว่าสื่อโทรทัศน์ในปี 2553
อัตราการขยายตัวเพิ่มขึ้นเนื่องจากสภาพเศรษฐกิจที่ดีขึ้น ความเชื่อมั่นผู้บริโภคที่ปรับตัวดีขึ้น
ลูกค้ามั่นใจการเมืองมากขึ้นจึงใช้งบโฆษณามากขึ้น
แต่อย่างไรการใช้สื่อโทรทัศน์ยังเป็นสื่อที่มีส่วนแบ่งทางการตลาดสูงสุดเสมอมา
เนื่องจากเป็นสื่อที่สามารถเข้าถึงผู้บริโภคได้จำนวนมากพร้อมกับความสามารถในการนำเสนอได้ทั้งภาพและเสียงพร้อมกัน
โดยมูลค่าการโฆษณาผ่านสื่อโทรทัศน์ในปี 2553 เป็นจำนวน 60,766 ล้านบาท

ภาพที่ 1 อัตราการเจริญเติบโตเมื่อเปรียบเทียบกับปี 2545-2553
ของการใช้จ่ายโฆษณาผ่านสื่อโทรทัศน์

[]

แหล่งที่มา : Nielsen Media Research

สำหรับในปัจจุบันมีผู้ประกอบกิจการสถานีโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า (
Free TV)ได้แก่ ช่อง 3 , ช่อง 5 , ช่อง 7 , ช่อง 9 , ช่อง NBT ช่อง TPBS
ในส่วนของช่อง 7 ซึ่งเป็นสถานีที่มีกลุ่มผู้ชมรายการโทรทัศน์มากที่สุด
และมีงบโฆษณาเป็นอันดับหนึ่งมาโดยตลอดและเป็นช่องที่มีคนจำรายการได้ว่าอยู่ในช่วงเวลาใด
จึงทำให้ลูกค้าและเอเจนซี่ต่างให้ความนิยมในการใช้งบโฆษณากับทางสถานี
สำหรับบริษัทมีสถานีโทรทัศน์สีกองทัพบกช่อง 7 เป็นพันธมิตรทางธุรกิจที่แข็งแกร่ง

อนึ่ง สำหรับในปี 2553
สื่อสมัยใหม่อย่างสื่อดิจิตอลได้เติบโตรวดเร็วตามกระแสของโลกเครือข่ายสังคมออนไลน์

แต่ด้วยเม็ดเงินยังไม่มากนักเมื่อเทียบกับสื่อหลัก ส่วนสื่อโทรทัศน์ยังคงมีสัดส่วนเม็ดเงินโฆษณาสูงสุด
แต่อาจจะมีสื่อใหม่ๆ เข้ามาแย่งชิงส่วนแบ่งการตลาด
และคู่แข่งขันสื่อโทรทัศน์ที่กำลังมาแรงอย่างสื่อเคเบิ้ลทีวีและทีวีดาวเทียม
ซึ่งมีกลุ่มลูกค้าที่เหมือนกันและคาดว่าน่าจะเติบโตสูงขึ้นทุกๆ ปี
โดยบริษัทใหญ่เริ่มหันไปใช้เม็ดเงินโฆษณาและเข้าถึงกลุ่มลูกค้าแต่ว่าใช้เม็ดเงินน้อยกว่า
แต่ข้อเสียคือไม่สามารถวัดกลุ่มคนดูได้ไม่ว่าจะเป็นอายุ สถานะการเงิน และจำนวนคนดูได้
บวกกับคอนเทนต์ในแต่ละรายการก็ยังไม่มีความเข้มแข็งจึงเป็นเหตุให้ผู้ชมยังไม่สามารถจดจำในแต่ละรายการได้

-   สภาวะการแข่งขัน

ดังได้กล่าวไว้ตอนต้น สำหรับสภาวะการแข่งขันนับวันทวีความรุนแรง
รายการโทรทัศน์ต่างๆมีทั้งรายการยอดนิยมและเสื่อมความนิยมอย่างรวดเร็ว
ซึ่งขึ้นอยู่กับกระแสความนิยมของผู้บริโภคที่เปลี่ยนแปลงอยู่ตลอดเวลา กล่าวคือ
รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือการส่งเสริมการขายสินค้าหรือบริการกับรายการโทรทัศน์ใด
ขึ้นอยู่กับบริษัทตัวแทนโฆษณารวมทั้งในอุตสาหกรรมมีคู่แข่งขันจำนวนมาก
ผู้ผลิตรายการโทรทัศน์จึงต้องปรับปรุงและพัฒนารูปแบบรายการให้น่าสนใจอยู่เสมอ
เพื่อฉีกหนีคู่แข่งใหม่ๆ รักษาและขยายกลุ่มผู้ชมเป้าหมายเดิมของตนเองเอาไว้
นอกจากความสามารถและความเชี่ยวชาญ ความคิดสร้างสรรค์ในการผลิตแล้ว
รายการจะต้องหาตำแหน่งหรือจุดยืนเฉพาะของรายการที่โดดเด่นและแตกต่างจากคู่แข่ง
เพื่อให้กลุ่มผู้ชมเป้าหมายสนใจติดตามรับชมรายการ ซึ่งได้แก่
ความคิดสร้างสรรค์ในการนำเสนอรูปแบบรายการ ผู้ดำเนินรายการ ดารารับเชิญที่น่าสนใจ
การจัดกิจกรรมร่วมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัลหรือของกำนัลจากรายการ และการโฆษณาประชาสัมพันธ์รายการ เหล่านี้เป็นต้น
นอกจากนี้ ต้องคำนึงถึงช่วงเวลา และวันที่แพร่ภาพออกอากาศด้วย
เพราะรูปแบบการนำเสนอของรายการแบบหนึ่ง
ในวันและเวลาที่ต่างกันก็จะหมายถึงกลุ่มผู้ชมเป้าหมายที่แตกต่างกันออกไปด้วย

อนึ่ง รายการ “ปลดหนี้” ทางสถานีโทรทัศน์สีกองทัพบกช่อง 7 ที่ได้ดำเนินการออกอากาศมาถึง 10
ปีเต็มแล้ว และมีผู้ชมจำนวนมากติดตามชมรายการอย่างต่อเนื่อง
ซึ่งมาจากการที่บริษัทมุ่งเน้นเพื่อให้ผู้ชมทางบ้านมีส่วนร่วมในรายการมีกิจกรรมและทำการโฆษณาประชาสัมพันธ์รายการ
ทำให้รายการของบริษัทได้รับความนิยมจากกลุ่มผู้ชมเป้าหมายและได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ
ทั้งนี้ รายการ “ปลดหนี้” ยังได้รับรางวัลอีกมากมาย ในปี 2546 ได้รับรางวัล “ โทรทัศน์ทองคำ
“ ประเภทโชว์ดีเด่น ในปี 2549 และ 2550 ได้รับรางวัล “STAR ENTERTAINMENT AWARDS”
ในสาขารายการส่งเสริมอาชีพยอดเยี่ยมจากสมาคมนักข่าวบันเทิงสองปีซ้อนที่คัดเลือกจากรายการต่างๆ
สำหรับในปี 2551 ได้รับรางวัลผู้ทำคุณประโยชน์ด้านนันทนาการประจำปี 2551
ประเภทสื่อมวลชนผู้ผลิตรายการโทรทัศน์ จากกระทรวงการท่องเที่ยวและกีฬา และในปี 2552
ได้รับรางวัลกิจกรรมที่เป็นประโยชน์แก่ผู้อยู่ในภาวะยากลำบากของกระทรวงพัฒนาสังคมและความมั่นคงของมนุษย์
และสำหรับรายการ“คบเด็ก…สร้างบ้าน” ได้รับถึงสองรางวัลในปี 2552
ประเภทรายการส่งเสริมพิทักษ์สิทธิเด็ก จากเครือข่ายเยาวชนเพื่อการพัฒนาประจำปี 2552
และอีกหนึ่งรางวัลได้รับรางวัลกิจกรรมที่เป็นประโยชน์แก่ผู้อยู่ในภาวะยากลำบากของกระทรวงพัฒนาสังคมและความมั่นคงของมนุษย์
สำหรับปี 2553 รายการ “ปลดหนี้” และรายการ “คบเด็ก....สร้างบ้าน”
ได้รับรางวัลสื่อที่นำเสนอกิจกรรมที่เป็นประโยชน์ดีเด่นแก่ผู้อยู่ในภาวะยากลำบากประจำปี 2553
จากกระทรวงการพัฒนาสังคมและความมั่นคงของมนุษย์

การวิเคราะห์คู่แข่ง

สำหรับรายการปลดหนี้ คู่แข่งขันของรายการคือรายการเกมโชว์ทางช่องสถานีต่างๆ
และรายการต่างๆในช่วงเวลาเดียวกัน โดยสามารถวิเคราะห์ถึงเรตติ้งความนิยมของผู้ชม ได้ดังนี้

รายการเกมโชว์ที่ได้รับความนิยมในแต่ละสถานีโทรทัศน์

  ----------------- ----------------- ----------------- -----------------
  รายการ            สถานีโทรทัศน์        วันออกอากาศ        เวลาออกอากาศ

  ชิงร้อยชิงล้าน        ช่อง 7             อังคาร             22.30-24.00 น.

  เกมพันหน้า          ช่อง 7             อาทิตย์             12.00-13.00 น.

  รู้จริงปะ            ช่อง 3             ศุกร์               23.00-23.45 น.

  ศึก 12 ราศี         ช่อง 3             อาทิตย์             12.15-13.00 น.

  ปลดหนี้             ช่อง 7             เสาร์              14.45-15.30 น.
  ----------------- ----------------- ----------------- -----------------

แหล่งที่มา : Nielsen Media Research

รายการต่างๆ ในช่วงเวลาก่อนและหลังรายการ “ปลดหนี้”

  -------------- -------------- -------------- -------------- --------------
  รายการ         สถานีโทรทัศน์     วันออกอากาศ     เวลาออกอากาศ   เรตติ้ง

  คดีเด็ด          ช่อง 7          เสาร์           13.45-14.45 น. 5-6

  ปลดหนี้          ช่อง 7          เสาร์           14.45-15.30 น. 4-5

  ฟ้ามีตา          ช่อง 7          เสาร์           15.30-16.15 น. 5-6
  -------------- -------------- -------------- -------------- --------------

แหล่งที่มา : Nielsen Media Research 2552 (เรตติ้งเป็นค่าเฉลี่ย)

ซึ่งเมื่อเทียบเรตติ้งกับรายการต่างๆ อาจกล่าวได้ว่ารายการ “ปลดหนี้”
สามารถแข่งขันกับรายการต่างๆ
ได้อย่างคุ้มค่าสำหรับลูกค้าที่ให้ความสนใจในการซื้อโฆษณาของรายการ

รายการ “ปลดหนี้วันหยุดพิเศษ”
เป็นรายการที่นำเสนอเรื่องราวของคนที่เคยปลดหนี้กับทางรายการไปแล้วว่า
ชีวิตหลังการปลดหนี้เป็นอย่างไร รวมถึงภาพพิธีกร และเกมที่ยังไม่เคยออกอากาศมาก่อน
สำหรับคู่แข่งขันของรายการ “ปลดหนี้วันหยุดพิเศษ”
คือรายการในช่วงวันหยุดนักขัตฤกษ์ทางสถานีช่องต่างๆ ซึ่งสถานีโทรทัศน์สีกองทัพบกช่อง 7
ถือว่ามีรายการวันหยุดที่มีรายการดีๆต่อเนื่องมาตลอด

รายการ “คบเด็กสร้างบ้าน” ซึ่งเป็นรายการเด็ก
ที่นำเสนอเรื่องราวของเด็กอีกแง่มุมหนึ่งที่มีความรับผิดชอบเกินตัวและมีความแตกต่างกันในแต่ละตอน
คู่แข่งขันก็คือ รายการเด็กๆ ทางสถานีช่องต่างๆ
ซึ่งแต่ละรายการมุ่งเน้นผู้ชมคือเด็กเพียงอย่างเดียว ซึ่งต่างกับรายการ “ คบเด็ก...สร้างบ้าน”
เป็นรายการที่ผู้ใหญ่ก็ชมได้ สามารถชมได้ทั้งครอบครัว ซึ่งสอดแทรกสาระ
และการช่วยเหลือสังคมเข้าไปด้วย

-   กลยุทธ์ทางการตลาด

การสร้างสรรค์และพัฒนารายการ ในปี 2553
บริษัทมีการกำหนดกลยุทธ์ทางการตลาดเพื่อให้สามารถแข่งขันกับคู่แข่งได้
โดยมุ่งเน้นพัฒนาปรับปรุงรายการอย่างต่อเนื่องทั้งในด้านรูปแบบรายการ เนื้อหาสาระ
และความบันเทิง โดยสำหรับรายการ “ปลดหนี้” ได้มีการปรับรูปแบบรายการ อาทิเช่น
ให้พิธีกรที่ดำเนินรายการในสตูดิโอได้มีส่วนร่วมในรายการมากขึ้น
มีการดำเนินรายการนอกสถานที่มากขึ้นเพื่อเป็นการเข้าถึงกลุ่มผู้ชมรายการอย่างทั่วถึง
และกลยุทธ์ต่างๆ ที่จะตอบสนองความต้องการของลูกค้าให้ครบถ้วน
นอกจากนี้ไม่เพียงแต่จะมีกลุ่มผู้ชมเป้าหมายจากการแพร่ภาพออกอากาศเท่านั้น
ยังมีกลุ่มผู้ชมเป้าหมายที่ติดตามชมการถ่ายทำรายการ ณ สถานที่จริงด้วย นอกจากนี้ในปี 2553
บริษัทได้เพิ่มประสิทธิภาพการขาย ช่องทางจำหน่าย และส่งเสริมการจำหน่าย
โดยเน้นการจัดกิจกรรมในพื้นที่การถ่ายทำรายการจริงให้กับสินค้าและบริการต่างๆ
ซึ่งได้รับการตอบรับเป็นอย่างดี

-   งานที่ยังไม่ได้ส่งมอบ

ณ วันที่ 31 ธันวาคม 2553
มีงานการผลิตรายการโทรทัศน์ที่ยังอยู่ระหว่างการผลิตและคาดว่าจะผลิตเสร็จออกอากาศภายในต้นปี
2554 มูลค่า 1.29 ล้านบาท

4.5 ธุรกิจจัดกิจกรรม (Business Activity)

4.5.1 ลักษณะผลิตภัณฑ์หรือบริการ

ธุรกิจที่ให้บริการด้านการจัดกิจกรรมส่งเสริมการตลาด (Below the line marketing)
และงานแสดงต่าง ๆ ( Show Business ) แบบครบวงจรให้แก่ลูกค้าหรือผู้สนับสนุน
โดยมีขอบเขตตั้งแต่คิดค้น วางคอนเซ็ปต์ สร้างสรรค์ ประดิษฐ์ เสนอแนวความคิด ดำเนินการผลิต
และติดต่อประสานงานกับทุกฝ่ายที่เกี่ยวข้อง ด้วยทีมงานมืออาชีพ
เพื่อให้สามารถผลิตและบริหารงานให้สอดคล้องตรงตามความต้องการและจุดมุ่งหมายของลูกค้า

โดยบริษัทดำเนินการให้บริการแก่ลูกค้า ด้วยกิจกรรมสร้างสรรค์ ( Event Creation &
Management ) ซึ่งสามารถแบ่งได้เป็น 2 ประเภท คือ

1. ประเภทการให้บริการด้านการเป็นผู้จัดการแสดงและนำเข้าการแสดงพิเศษ (Event
Promoter)
โดยจัดหาการแสดงที่น่าสนใจจากทั่วโลกนำเข้ามาแสดงในประเทศโดยร่วมมือกับบริษัทที่เป็นพันธมิตรในต่างประเทศ
รวมถึงการจัดหาผู้สนับสนุนรายการ (Sponsor) และจำหน่ายบัตรให้แก่ผู้เข้าชม

2. ประเภทการให้บริการรับจ้างจัดและสร้างสรรค์งานกิจกรรม (Event Organizer &
Service Provider) โดยใช้ความคิดเชิงสร้างสรรค์ความแปลกใหม่ในรูปของการให้บริการ
จัดหาอุปกรณ์สำหรับจัดกิจกรรม จัดเตรียมระบบแสง เสียง เทคนิคพิเศษ การจัดสร้างเวที
นิทรรศการ งานออกแบบและผลิตฉาก
รวมถึงการจัดเตรียมการแสดงพิเศษสำหรับงานกิจกรรมทางการตลาดต่าง ๆ
รวมถึงการติดต่อสถานที่จัดกิจกรรมให้สอดคล้องต่อกิจกรรมนั้น ๆ

ผลงานหลากหลายรูปแบบของกลุ่มธุรกิจสร้างสรรค์และบริหารงานกิจกรรม อาทิ
การประกวดนางงามมิสไทยแลนด์ยูนิเวอร์ส ปี 2553 การประกวดคลิปกวนๆ
ในโครงการแฮปปี้ไม่ใช่เล่น Awards ภาค 6 หกคะเมนตีลังกวน ร่วมกับ ดีแทค
การแข่งขันกอล์ฟสตรี Honda LPGA THAILAND 2010 งานโรดโชว์ YAMAHA FINO
พร้อมเปิดตัวพรีเซ็นเตอร์ “ศิลปิน Season Five” งานเปิดตัวชุดชั้นในวาโก้ “Ping”
งานเปิดตัวกาแฟปรุงสำเร็จ Equal Coffee งานแสดงและประกวดพลุนานาชาติเฉลิมพระเกียรติ
ปี 2553 จังหวัดพัทยา และจังหวัดเชียงใหม่ และงานอื่น ๆ อีกมากมาย
ซึ่งได้รับการกล่าวถึงจากผู้ร่วมกิจกรรม ลูกค้า และผู้สนับสนุน (Sponsor) ทั้งในประเทศ
และต่างประเทศ

-   นโยบายราคาและการกำหนดราคา

บริษัทมีนโยบายในการกำหนดราคา โดยพิจารณาจากต้นทุนในการจัดงานหรือผลิตงาน
เป็นปัจจัยพื้นฐานในการกำหนดราคา โดยมีการกำหนดรูปแบบโครงสร้างราคา ดังนี้

1.  การคิดราคา 10 – 20 % จากราคาต้นทุน เพื่อเป็นค่าดำเนินการต่างๆ

2.  การคิดราคาค่าบริหารงานรายเดือนในกรณี รับจ้างบริหารโครงการ อาทิ
    โครงการบริหารร้านค้า Underground shop ของ Metro Mall

3.  ในงานบางลักษณะที่เป็นการบริหารงานหรือโครงการแบบร่วมลงทุน
    จะมีการแบ่งผลกำไรให้ผู้ร่วมลงทุนในลักษณะ Profit sharing

    -   ช่องทางการจัดจำหน่าย

บริษัท มีช่องทางการจัดจำหน่าย แบ่งได้เป็น 2 ประเภทกลุ่มลูกค้า คือ

1.  ประเภทกลุ่มลูกค้าที่เคยใช้บริการของบริษัทกลับมาใช้บริการอีก

จากการที่บริษัทให้บริการด้านการจัดกิจกรรมสื่อสารทางการตลาดมานานกว่า 10 ปี
ทำให้บริษัทมีฐานลูกค้าจำนวนมาก ซึ่งลูกค้าที่เคยใช้บริการที่เกิดความเชื่อมั่นในคุณภาพการให้บริการ
และพอใจในผลงานที่ผ่านมาจะมีการกลับมาใช้บริการของบริษัทอย่างสม่ำเสมอ อาทิเช่น
งานประกวดมิสไทยแลนด์ยูนิเวอร์ส ช่อง 7, งานแสดงและประกวดพลุนานาชาติเฉลิมพระเกียรติ
กระทรวงกลาโหม เป็นต้น

2.  กลุ่มลูกค้าที่ได้รับการแนะนำจากลูกค้าเก่า พันธมิตรทางการค้า และลูกค้าที่ติดต่อบริษัทโดยตรง

นอกจากลูกค้าที่เคยใช้บริการของบริษัทจะกลับมาใช้บริการแล้ว ลูกค้ายังมีการแนะนำลูกค้าอื่น ๆ
(บุคคล,บริษัทฯ,หน่วยงานภาครัฐ รัฐวิสาหกิจ ) อื่น ๆ
ที่ต้องการที่ปรึกษาด้านการจัดกิจกรรมสื่อสารทางการตลาดให้มาใช้บริการของบริษัท

3.  การใช้สื่อประชาสัมพันธ์ (PR) และการเข้าพบของพนักงานเพื่อนำเสนอโครงการ(
    ในกรณีที่เป็น Event Promoter ) หากแต่ในส่วนของบัตรชมคอนเสิร์ต
    หรือบัตรชมการแสดงจะดำเนินผ่านทาง Thai Ticket Major, Sponsorship Outlets,
    Total Reservation เป็นต้น

-   ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายแบ่งออกเป็น 3 กลุ่มดังนี้

1. กลุ่มธุรกิจเอกชน ลูกค้ากลุ่มนี้มีความต้องการที่จะเข้าถึงผู้บริโภคให้ได้มากที่สุด
บริการหลักที่ใช้ส่วนใหญ่เป็นกิจกรรมทางการตลาด (Event Marketing)
และการเสริมสร้างภาพลักษณ์ของตราสินค้า (Brand Activation) อาทิ การเปิดตัวสินค้า
หรือบริการ การส่งเสริมการขาย การจัดเลี้ยงให้กับตัวแทนจำหน่าย เป็นต้น
ลูกค้าในกลุ่มนี้มีทั้งผู้ประกอบการในประเทศที่ส่วนใหญ่เป็นบริษัท และกลุ่มบริษัทเอกชนขนาดใหญ่ เช่น
บริษัท ทีโอที จำกัด (มหาชน) เป็นต้น
ซึ่งบริษัทเหล่านี้ต้องการบริษัทที่มีความเชื่อถือจากผลงานที่ผ่านมา
และมีความสามารถทั้งในด้านความคิดสร้างสรรค์ที่แปลกใหม่
และสามารถผลิตงานทำให้เกิดขึ้นจริงได้ตามรูปแบบที่ต้องการ

2. กลุ่มหน่วยงานของรัฐ ลูกค้ากลุ่มนี้มีความต้องการจัดกิจกรรมเพื่อสื่อสารกับประชาชน
ซึ่งอาจจะเป็นการจัดกิจกรรมในรูปของงานนิทรรศการ หรือกิจกรรมพิเศษต่าง ๆ ลูกค้ากลุ่มนี้ได้แก่
กระทรวงกลาโหม การท่องเที่ยวแห่งประเทศไทย (ททท.) ซึ่งหน่วยงานเหล่านี้
ต้องการบริษัทที่สามารถให้บริการได้ครบวงจร ทั้งในด้านการจัดกิจกรรม
ด้านการโฆษณาและประชาสัมพันธ์ ซึ่งทางบริษัท ฯ
และบริษัทในเครือก็สามารถให้บริการได้อย่างครบถ้วน

3. กลุ่มลูกค้าที่เป็นประชาชน
ทางบริษัทจะนำแสดงกิจกรรมเพื่อตอบสนองความต้องการของประชาชนโดยตรง โดยเฉพาะกิจกรรม
แต่ละรายการจะมีกลุ่มลูกค้าที่มีลักษณะแตกต่างกันออกไป สำหรับผู้สนับสนุนการจัดรายการ (
ในกรณีที่เป็น Event Promoter ) คือ
เจ้าของผลิตภัณฑ์จะทำการประชาสัมพันธ์ผลิตภัณฑ์หรือบริการ
เพื่อสร้างแบรนด์ให้เป็นที่จดจำแก่กลุ่มเป้าหมาย โดยผ่านการจัดกิจกรรมการแสดง คอนเสิร์ต หรือ
กิจกรรมการจัดงานของบริษัท

  4.5.2 การจัดหาหรือขั้นตอนการดำเนินการให้บริการ

1.  ลูกค้าที่ประสงค์ใช้บริการจัดกิจกรรมติดต่อมายังฝ่ายการตลาดของบริษัท
    ฝ่ายการตลาดของบริษัทหรือบริษัทในเครือเป็นผู้ติดต่อบริษัทลูกค้า เพื่อแนะนำบริการ
    และสอบถามถึงความประสงค์ในการใช้บริการของบริษัท

2. จัดให้มีการประชุมทีมงานเพื่อศึกษาและวิเคราะห์ถึงปัจจัยและองค์ประกอบต่าง ๆ
ของธุรกิจลูกค้า

3. ทีมงานร่วมวางแผนและกำหนดโครงร่าง ขอบเขต รูปแบบกิจกรรมการแสดง (Theme)
และรายละเอียดของกิจกรรม จัดหาศิลปินและโชว์จากทั่วโลก บริษัทมีการติดต่อผ่านตัวแทน
(Broker) ของศิลปินหรือเจ้าของโชว์ดังกล่าวในต่างประเทศเพื่อเจรจาทั้งในเรื่องค่าตัวศิลปิน
กำหนดการแสดง และเงื่อนไขต่างๆ สำหรับศิลปินในประเทศไทย
บริษัทติดต่อผ่านศิลปินโดยตรงหรือผ่านต้นสังกัดของศิลปิน
ทีมงานเสนอแผนงานให้ผู้บริหารระดับผู้อำนวยการ หรือสูงกว่าเพื่อตรวจสอบและ

แนะแนวคิดเพิ่มเติม

4.  บริษัทนำเสนอแผนงานทั้งหมด (proposal) และเสนอราคาแก่ลูกค้า

  5. ทีมงานเตรียมดำเนินการตามแผนงานที่วางไว้

6. หลังจากดำเนินการตามแผนงานที่วางไว้เรียบร้อยแล้ว ทีมงานจะประเมินผลการทำงาน
และเก็บรวบรวมข้อมูล ข้อผิดพลาดที่เกิดขึ้นเพื่อนำไปใช้แก้ไขงานครั้งต่อ ๆ ไป

4.5.3 แนวโน้มอุตสาหกรรม และสภาวะการแข่งขัน

-   มูลค่าตลาด และแนวโน้มการเติบโต

ธุรกิจการจัดกิจกรรมส่งเสริมการตลาด (Below the line marketing)
มีแนวโน้มเติบโตอย่างต่อเนื่อง
เพราะในปัจจุบันการจัดกิจกรรมทางการตลาดมิได้จำกัดเพียงแค่ในภาคธุรกิจเอกชน
แต่ยังได้ขยายตัวไปในภาครัฐอีกด้วย
โดยในหลายหน่วยงานราชการได้มีการใช้การจัดงานกิจกรรมต่าง ๆ มากขึ้น
เพื่อเป็นเครื่องมือในการเผยแพร่ข้อมูลให้แก่ประชาชน รวมทั้งเพื่อสนับสนุนงานนโยบายต่างๆ
ของภาครัฐ โดยจากมูลค่ารวมของกิจกรรมการตลาด มีอัตราการเติบโตสูง
โดยเฉพาะอย่างยิ่งในส่วนของภาครัฐ ซึ่งคาดว่าจะมีงบประมาณการจัดกิจกรรมภาครัฐเพิ่มขึ้นในปีนี้
3-4 พันล้านบาท รวมทั้งภาพรวมเศรษฐกิจมีทิศทางเติบโตต่อเนื่องจากปีก่อน
ส่งผลให้ภาพรวมธุรกิจอีเวนท์ปีนี้จะเติบโต 20-25% สูงกว่าปีก่อนที่เติบโต 10% หรือมีมูลค่า 1.3
หมื่นล้าน นอกจากนั้น ยังเป็นธุรกิจที่มีปัจจัยความเสี่ยงค่อนข้างสูง โดยในปี พ.ศ. 2553
ยังเป็นปีที่เศรษฐกิจไทยได้รับผลกระทบจากปัจจัยหลายประการ เช่น
ความไม่แน่นอนของสถานการณ์ทางการเมืองในประเทศ
ส่งผลทำให้เศรษฐกิจโดยรวมของประเทศชะลอตัว ทำให้กำลังซื้อของผู้บริโภคลดลง
แต่ในช่วงไตรมาส 3 ของปี 2553 พบว่า ภาคธุรกิจเอกชนได้เริ่มใช้

งบการตลาด โดยมีการเปิดตัวแคมเปญสินค้าใหม่จำนวนมาก
และภาครัฐเริ่มใช้งบประมาณผ่านสื่อในช่วงนี้เช่นกัน เพราะเป็นช่วงปิดปีงบประมาณ 2553
ซึ่งพบว่ามีหลายโครงการภาครัฐที่ใช้งบประมาณสูง เช่น
การจัดงานเฉลิมพระเกียรติในโอกาสที่พระบาทสมเด็จพระเจ้าอยู่หัว ทรงเจริญพระชนมพรรษา 84
พรรษา งานบีโอไอแฟร์ และการเลือกตั้งใหม่ เป็นต้น

-   ผู้ประกอบการ

ในธุรกิจการบริหารกิจกรรมนั้นถึงแม้จะมีผู้ประกอบการจำนวนมาก แนวโน้มคู่แข่งจะมีมากขึ้นเรื่อยๆ
ตาม

กลไลตลาด
แต่ภาพรวมของการตลาดการแข่งขันในธุรกิจนี้มีการแบ่งกลุ่มเป้าหมายทางการตลาดตามขนาดบริษัทและประเภทการให้บริการอย่างชัดเจน
สามารถแบ่งผู้ประกอบการทางธุรกิจ Below The Line ได้เป็น 4 กลุ่มใหญ่ คือ

1.  Creative Agency

เป็นกลุ่มธุรกิจที่มีบริการด้านโฆษณาเป็นหลัก แต่เมื่อมีความต้องการทางด้านกิจกรรม Below the
line มากขึ้น

จึงทำให้ Creative Agency จึงหันมาให้บริการงาน Below the line อย่างครบวงจร

2.  Event Organizer

เป็นกลุ่มธุรกิจที่มุ่งเน้นการนำเสนอกิจกรรม Below The Line Activity โดยเฉพาะ
มีบริการด้านการจัดกิจกรรม Event งาน Road show งานเปิดตัว งานแสดงสินค้า เป็นต้น

3.  Media

เป็นกลุ่มธุรกิจที่มีการขยายธุรกิจจากธุรกิจที่วางแผนด้านสื่อโฆษณา มาให้บริการด้าน Below The
line activity

4.  Event Promoter

เป็นกลุ่มธุรกิจที่ให้บริการในลักษณะการมุ่งเน้นการนำโชว์ มาแสดง

-   สภาวะการแข่งขัน

  ในปี 2553 ที่ผ่านมา สภาพการแข่งขันในตลาดธุรกิจการจัดอีเวนท์
  ยังคงมีการแข่งขันอย่างรุนแรง
  โดยเฉพาะอย่างยิ่งในตลาดภาคเอกชนที่เปลี่ยนรูปแบบการจัดอีเวนท์จากเดิมที่เน้นการจัดขนาดใหญ่
  งบประมาณ 3-4 ล้านบาทต่อครั้ง เป็นการจัดงานขนาดเล็กงบประมาณ 1-2 แสนบาท
  แต่เน้นความถี่และการกระจายตัวไปตามกลุ่มลูกค้ามากขึ้น
  เพื่อเน้นการเจาะกลุ่มลูกค้าที่ชัดเจนและได้ผลมากขึ้น
  ประกอบกับแนวโน้มการเติบโตของตลาดที่ยังคงมีแนวโน้มเติบโตอย่างต่อเนื่อง
  ทำให้จำนวนผู้ให้บริการมีจำนวนมากขึ้น
  โดยเฉพาะกลุ่มบริษัทขนาดเล็กที่สามารถรองรับกับงบประมาณในการจัดงานที่ไม่สูงมากนักได้
  ส่งผลให้จำนวนผู้ประกอบการมีจำนวนมากขึ้นอย่างรวดเร็ว
  การแข่งขันจึงมีอัตราสูงขึ้นอย่างต่อเนื่อง
  โดยจะเน้นการแข่งขันกันที่ราคาเป็นหลักเนื่องจากบริษัทขนาดเล็กจะได้เปรียบในเรื่องของต้นทุนการดำเนินงาน
  ปัจจัยต่อมาที่ใช้ในการแข่งขันคือเรื่องของความแปลกใหม่และความคิดสร้างสรรค์ในการจัดงาน
  เพื่อให้งานมีความน่าสนใจและได้รับการตอบรับจากผู้บริโภคมากขึ้น ซึ่งคาดการณ์ว่าในปี 2554
  สภาพการแข่งขันจะยังคงมีการแข่งขันกันอย่างรุนแรงและมากขึ้นตามแนวโน้มการเติบโตของตลาด

  จากสภาพตลาดและการแข่งขันภายในภาคธุรกิจ แผนการดำเนินธุรกิจของบริษัทฯ ในปี 2554
  บริษัทยังคงมุ่งเน้นพัฒนาคุณภาพ การบริการ
  การเพิ่มขีดความสามารถการแข่งขันด้วยการลดต้นทุนและค่าใช้จ่ายเพื่อให้เกิดประโยชน์สูงสุด
  พร้อมพัฒนาประสิทธิภาพของบุคลากร
  สร้างสรรค์นวัตกรรมใหม่เพื่อรองรับการเติบโตของตลาดในอนาคต และ
  ตอบสนองความต้องการใหม่ ๆ ของลูกค้าแต่ละกลุ่มบริษัท

-   กลยุทธ์ทางการตลาด

  บริษัทฯ ได้มีนโยบายในการพัฒนากลยุทธ์ทางการตลาดด้านต่าง ๆ
  เพื่อให้สามารถสื่อสารทางการตลาดได้อย่างครบวงจรตามที่ลูกค้าต้องการ
  แบ่งออกเป็นส่วนต่างๆดังนี้

  1. การพัฒนาด้านความเป็นมืออาชีพ กล่าวคือพัฒนาบุคลากรให้มีความรู้
  ความสามารถในการสร้างสรรค์ผลงาน
  วางแผนงานแบบครบวงจรเพื่อให้สามารถผลิตและบริหารงานให้สอดคล้องตามความต้องการและจุดมุ่งหมายของลูกค้าได้

  2.
  การพัฒนางานด้านครีเอทีฟและปรับปรุงรูปแบบผลงานด้วยกลยุทธ์แปลกใหม่ตั้งแต่เสนอแนวความคิด
  จัดหาอุปกรณ์สำหรับจัดกิจกรรมให้มีความทันสมัยและยังสามารถขยายช่องทางต่อยอดธุรกิจ
  เสริมแต่งไอเดียอย่างสร้างสรรค์ ด้วยสื่อและเครื่องมือด้านการตลาดที่เหมาะสมให้กับลูกค้าได้

  3. การผนึกกำลังพันธมิตรทางธุรกิจทั้งในประเทศและต่างประเทศทั่วโลก
  โดยการติดต่อประสานงาน ต่าง ๆ ทั้งศิลปิน, สถานที่จัดงาน หรือผู้วางแผนสื่อโฆษณา
  เพื่อให้สามารถเพิ่ม Value added ให้กับลูกค้าได้

  4. การผสมผสานโอกาสทางธุรกิจกับบริษัทในเครือ
  เนื่องจากมีบริษัทในเครือที่มีลักษณะทางธุรกิจที่ให้บริการด้านการส่งเสริมการตลาด อาทิ บริษัท
  แม็ทชิ่ง แม็กซิไมซ์ โซลูชั่น จำกัด (มหาชน) ที่ให้บริการด้านการผลิตภาพยนตร์โฆษณา, บริษัท
  แม็ทชิ่ง บรอดคาสท์ จำกัด ที่ให้บริการด้านการผลิตรายการโทรทัศน์, บริษัท คนทำหนังสือ จำกัด
  ที่ให้บริการด้านการโฆษณาผ่านสื่อนิตยสาร Cheeze ซึ่งในแต่ละส่วนธุรกิจสามารถประสานกัน (
  Synergy ) เพื่อให้สามารถสื่อสารทางการตลาดได้อย่างครบวงจรตามที่ลูกค้าต้องการ
  ซึ่งส่งผลให้บริษัทมีความยืดหยุ่นในการดำเนินงานสูงขึ้น เนื่องจากบริษัทมีสื่อที่ครบวงจรทั้งสื่อแบบ
  Above the line และ Below the line

  จากกลยุทธ์การตลาดทั้งหมด ประกอบกับความน่าเชื่อถือและฐานลูกค้าของบริษัท
  และการพัฒนาภายในองค์กร คาดว่าในปี 2554 บริษัทจะสามารถขยายตัวได้อย่างต่อเนื่อง

-   งานที่ยังไม่ส่งมอบ

  - ไม่มี-

4.6 ธุรกิจผลิตสิ่งพิมพ์

4.6.1. ลักษณะผลิตภัณฑ์หรือบริการ

-   ลักษณะผลิตภัณฑ์

คือการผลิตสื่อสิ่งพิมพ์นิตยสารแฟชั่นวัยรุ่นแนว Street Style เพื่อวางจำหน่ายแก่ผู้อ่าน
โดยออกเป็นรายเดือน ซึ่งรายได้จะมาจากการขายนิตยสาร และจากลูกค้า Agency และลูกค้า
Direct ให้ทำการซื้อพื้นที่เพื่อโฆษณาสินค้า

ปัจจุบันบริษัทมีการให้บริการ ดังนี้

- นิตยสาร Cheeze รายเดือน เป็นนิตยสารแฟชั่นวัยรุ่นแนว Street Style, How to,
Shopping ที่เน้นภาพ

on street เป็นหลัก และเนื้อหา content ที่น่าสนใจ

- นิตยสาร Looker รายเดือน เป็นนิตยสารแฟชั่นแนว Street Wear
ที่สร้างแรงบันดาลใจในการแต่งตัวและการดูแลตัวเองสำหรับผู้ชาย

- รับออกแบบสิ่งพิมพ์ เช่น แคตตาล็อก Wacoal

- รับทำ Production AD ทั้งหมดให้กับลูกค้า SME ที่ไม่สะดวกในการทำ Artwork เอง
ตั้งแต่การหา Reference, การ casting หานางแบบ, การถ่ายทำ และ Artwork

-   กลุ่มลูกค้า

1. กลุ่มลูกค้า Agency บริษัทโฆษณาที่แนะนำบริษัทต่อลูกค้าที่เป็นเจ้าของผลิตภัณฑ์

2. กลุ่มลูกค้า Direct บริษัทห้างร้าน หรือธุรกิจขนาดเล็กที่ต้องการโฆษณาผลิตภัณฑ์ของตนเอง

-   กลุ่มผู้อ่าน (Cheeze)

  1. กลุ่มผู้อ่านนิตยสาร ตั้งแต่วัยรุ่นตอนต้น - มหาวิทยาลัย

  2. กลุ่มผู้ที่ทำงานอยู่ในแวดวงการแฟชั่น ดีไซเนอร์ ช่างภาพ และงานโฆษณา

-   กลุ่มผู้อ่าน (Looker)

  1. กลุ่มผู้อ่านนิตยสาร ตั้งแต่วัยรุ่น, วัยทำงาน โดยเน้นที่ผู้ชาย

  2. กลุ่มผู้ที่ทำงานอยู่ในแวดวงการแฟชั่น ดีไซเนอร์ ช่างภาพ และงานโฆษณา

4.6.2 การจัดหาผลิตภัณฑ์หรือบริการ

ขั้นตอนกระบวนการผลิตนิตยสารเริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละเดือน
เพื่อส่งต่อให้ภายในกองได้ทำงานต่อ ในขั้นตอนนี้อาจมีการซื้อ Fashion Set , ภาพ on street
หรือ Content จากทางลูกค้า (Advertorial) กองบรรณาธิการต้องทำงานรองรับในส่วนนี้ด้วย
รวมถึงกำหนดค่า Production ในการถ่ายทำแฟชั่นในแต่ละเซตไม่ให้เกินงบประมาณที่ตั้งไว้

2. เขียนคอลัมน์ตาม Theme ที่ได้กำหนดไว้ รวมถึงด้านภาพถ่ายที่ช่างภาพถ่ายเข้ามา
จะมีบรรณาธิการช่างภาพคัดรูปที่ดีที่สุดเพื่อให้เข้ากับ Issue นั้นๆ

3. ส่งเนื้อหาและรูปภาพให้ฝ่าย Art เพื่อจัดทำ layout

4. จัดส่ง Art Work ไปยังร้านแยกสีทำเพลท ตรวจปรู๊ฟสี และส่งโรงพิมพ์

5. จัดส่งให้กับผู้จัดจำหน่าย

ขั้นตอนกระบวนการผลิตโฆษณา (สำหรับลูกค้า SME)

1. รับ Brief ความต้องการของลูกค้า ว่าต้องการให้ AD ออกมาเป็นแบบไหน และสินค้าคืออะไร

2. ทางทีมงานหา Reference และนางแบบ กลับไปให้ลูกค้าเลือก
เมื่อลูกค้าคอนเฟิร์มก็สามารถเริ่มดำเนินการใน

ขั้นต่อไปได้

3. เป็นขั้นตอนการทำงาน Production ทั้งหมด ตั้งแต่การถ่ายทำ จนถึงการทำ Artwork

4. จัดส่ง Artwork ให้ลูกค้าดู ว่าต้องแก้ไขเพิ่มเติม หรือสามารถผ่านได้

5. จัดส่งร้านเพลทเพื่อดู Digital Proof และส่งให้ลูกค้าคอนเฟิร์มอีกครั้ง

4.6.3 การตลาดและสภาวะการแข่งขัน

-   ภาวะอุตสาหกรรม

ภายในปี 2553 เนื่องด้วยสภาพเศรษฐกิจยังคงได้รับผลกระทบอย่างหนักจากภาวะการถดถอยทั่วโลก
ที่ก่อให้เกิดวิกฤตเศรษฐกิจทั่วโลก ซึ่งทำให้มีผลต่อธุรกิจในทุกๆ แขนง
แต่ในด้านของสื่อประเภทต่างๆ ถือว่ายังมีผลไม่มากนัก
โดยรวมแล้วมูลค่าการใช้จ่ายด้านโฆษณาผ่านสื่อสิ่งพิมพ์นิตยสาร ในปี 2553 เพิ่มมากกว่าปี 2552
เล็กน้อย

อีกทั้งในด้านการเติบโตของธุรกิจถือว่ายังอยู่ในเกณฑ์ที่ดี ทั้งในด้านยอดขาย
และยอดโฆษณาที่นอกจากมีรายได้จากลูกค้า Agency บริษัทฯยังมีฐานลูกค้า SME ร้านค้าย่อยๆ
หรือธุรกิจขนาดเล็กประเภทเสื้อผ้าเครื่องแต่งกายที่ยังคงสนใจ

ลงโฆษณากับนิตยสารอย่างต่อเนื่อง
ซึ่งถือเป็นตลาดโฆษณาหลักและเป็นตลาดที่ต่างจากนิตยสารเล่มอื่นๆ

ส่วนการแข่งขันในด้านอุตสาหกรรมโรงพิมพ์ที่ต้องขวนขวายหาลูกค้าเพื่อให้ธุรกิจของตนเองดำเนินต่อไปได้
มีผล

ทำให้ทางบริษัท ได้ผลประโยชน์ในส่วนนี้ เพราะมีการเสนอราคาค่าพิมพ์จากที่ต่างๆ ด้วยราคาที่ถูก
และคุณภาพดี ซึ่งทำให้เราสามารถเลือกสิ่งที่ดีที่สุด และถูกที่สุดได้

-   สภาวะการแข่งขัน

ดังที่กล่าวแล้วข้างต้นว่าในปัจจุบันภาวการณ์แข่งขันของธุรกิจผลิตสื่อสิ่งพิมพ์ยังคงมีการแข่งขันอย่างสูง
ทั้งผู้ผลิต

รายเดิมและรายใหม่ ทำให้บริษัทต้องมีการปรับกลยุทธ์ในการแข่งขันหลายๆ ด้าน ดังนี้

- กลยุทธ์ด้านผลิตภัณฑ์

แข่งกับตัวเองด้วยการพัฒนางานให้มีคุณภาพยิ่งๆ ขึ้นไป ปรับรูปลักษณ์อย่างสม่ำเสมอ
ดึงเอกลักษณ์ของ Cheeze ที่ถือเป็น Street Fashion Content ออกมา
พยายามปรับตัวให้ทันต่อความคิดเห็นของกลุ่มวัยรุ่นผู้อ่านอยู่เสมอ เพราะเป็นกลุ่มที่

ไม่อยู่นิ่ง ตามกระแสตลอดเวลา, มีการสร้างทีมงานคนรุ่นใหม่ขึ้นมาเสริมทีม ทั้งหมดนี้เพื่อให้
Cheeze ยังคงเป็น Trend Setter และ The Best Street Magazine
ฉบับเดียวในเมืองไทย

- ออกนิตยสารใหม่ (Looker) เพื่อขยายฐานคนอ่าน ลดค่าใช้จ่ายในออฟฟิศ หาโฆษณาเพิ่ม

- กลยุทธ์ด้านยอดขายและส่งเสริมการขาย

นิตยสาร Cheeze ยังถือว่าเป็นนิตยสารที่มียอดขายดี ทำให้บริษัทสนใจที่จะเพิ่มยอดขายให้เติบโต
โดยร่วมมือกับทาง

ผู้จัดจำหน่ายในการวางแผนเพื่อให้นิตยสารส่งถึงมือผู้อ่านให้มากที่สุด ทั้งนี้แบ่งสัดส่วนกรุงเทพฯ 70%
ต่างจังหวัด 30% ใช้

กลยุทธ์การแบ่งเปอร์เซ็นต์ (ค่า commission)
กับผู้จัดจำหน่ายในกรณีที่สามารถขายได้ตามยอดที่บริษัทฯตั้งไว้
ทำการเยี่ยมเยียนกลุ่มเอเย่นต์ขายหนังสือตามภาคต่างๆ
เพื่อเข้าถึงข้อมูลและนำมาปรับปรุงแก้ไขในการทำนิตยสาร ทำกิจกรรมเล็กๆ
เพื่อสร้างความสัมพันธ์ที่ดีกับคนอ่าน

นิตยสาร Looker ได้รับผลพวงยอดขาย Cheeze จึงทำให้มียอดขายที่ดีตามไปด้วย

- กลยุทธ์ด้านราคา

มีการทำ Pack ระยะยาวเพื่อดึงดูดความสนใจแก่ลูกค้าที่จะได้จองพื้นที่โฆษณาในตำแหน่งที่ต้องการ
แต่ได้ราคาพิเศษ

-   งานที่ยังไม่ส่งมอบ

  - ไม่มี-

4.7 ธุรกิจออนไลน์ www.cheezeplaza.com

4.7.1 ลักษณะผลิตภัณฑ์หรือบริการ

-   ลักษณะบริการ คือ เว็บไซต์ช้อปปิ้งออนไลน์ที่รวบรวบสินค้าแฟชั่น อินเทรนด์
    จากทั่วทุกสารทิศมารวมไว้ในเมืองจำลองออนไลน์ ที่ชื่อ Cheeze Plaza
    โดยการเปิดบริการให้เช่าพื้นที่ภายในเว็บไซด์เพื่อให้ผู้ที่สนใจขายสินค้านำสินค้ามาลงในพื้นที่ของตัวเอง
    สามารถขายสินค้าได้ทั้งมือ 1 และมือ 2 โดยทางเว็บไซต์เปิดพื้นที่ให้เช่าเท่านั้น
    ผู้ซื้อและผู้ขายสามารถซื้อ-ขายสินค้ากันเองโดยไม่ต้องผ่าน Cheeze

-   การบริการแบ่งเป็น 2 ประเภท

  การบริการให้เช่าพื้นที่

1.  เปิดบริการให้เช่าพื้นที่ขายสินค้าทั้งมือ 1 และมือ 2 โดย 1 ร้านค้าสามารถลงภาพสินค้าได้
    10 ชิ้น โดยสินค้า 1 ชิ้นสามารถลงภาพได้ 6 มุมมอง
    (สามารถเปลี่ยนสินค้าได้เองตลอดเวลา)

1.  ผู้เช่าพื้นที่ สามารถตกแต่งร้านค้าได้ โดยสามารถเลือก Background ที่มีไว้ให้ภายในเว็บ

การบริการข้อมูล

1.  เปิดบริการรวบรวมสินค้าสุดอินเทรนด์จากแหล่งช้อปปิ้งทั่วทุกสารทิศ และข้อมูลอัพเดทแฟชั่น
    เทรนด์ต่างๆ สินค้าแนะนำที่กำลังนิยมรวมถึงข้อมูลสินค้าลดราคาจากแหล่งช้อปปิ้งทั่วประเทศ
    อีกทั้งสามารถลงประกาศขายสินค้าที่ตัวเองตามหาอยู่ได้อีกด้วยโดยไม่ต้องเสียค่าใช้จ่าย

-   ลักษณะของลูกค้าที่มาใช้บริการ แบ่งเป็น 2 ประเภท

  ผู้ขายสินค้า : ลูกค้าที่ต้องการขายสินค้า โดยการเช่าพื้นที่ภายในเว็บไซด์เพื่อ ลงรูปภาพ สินค้า
  ข้อมูล

  รายละเอียดในการติดต่อซื้อขาย

  ผู้ซื้อสินค้า : ลูกค้าที่ต้องการซื้อสินค้าภายในเว็บไซด์ โดยการเข้าชมสินค้าตามร้านค้าต่างๆ

-   รายได้จากการให้บริการ

  บริษัทมีรายได้จากให้การบริการให้เช่าพื้นที่ขายสินค้า และการบริการพื้นที่โฆษณา

4.7.2 การจัดหาผลิตภัณฑ์และบริการ

-   การบริการให้เช่าพื้นที่มีขั้นตอน ดังนี้

1.  คลิก apply แล้วกรอกข้อมูลในส่วนของสมัครเป็นผู้ขายให้ครบถ้วน

1.  ทาง admin จะตรวจความถูกต้องของข้อมูลผู้สมัครและยืนยัน
    โดยจะมีอีเมล์แจ้งกลับไปทางผู้สมัคร

2.  เมื่อมีการยืนยันกลับทางอีเมล์
    ทางผู้สมัครต้องมีการชำระค่าเช่าพื้นที่โดยการเลือกโปรโมชั่นภายใน My shop

3.  โอนเงินตามจำนวนโปรโมชั่นที่เลือกมาที่บัญชีของบริษัท

4.  นำสลิปใบโอนเงินและสำเนาบัตรประชาชน ส่งมาแจ้งทีมงาน ทาง Fax.02-6696647 หรือ

  Mail: admin@cheezeplaza.com พร้อมทั้งเขียนรายละเอียด รหัสร้านค้า และ username
  แนบมาด้วย

6.  เมื่อมีการชำระเงินเรียบร้อยแล้ว
    ทางผู้เช่าสามารถลงรูปสินค้าพร้อมรายละเอียดในร้านค้าของตนเอง

7.  ทาง admin จะมีการตรวจความเหมาะสมของภาพสินค้า และยืนยัน

8.  ผู้เช่าสามารถเปลี่ยนภาพสินค้าได้ตลอดเวลา

4.7.3 การตลาดและการแข่งขัน

-   สภาวะอุตสาหกรรม

การใช้บริการทางอินเตอร์เน็ตมีแนวโน้มเติบโตขึ้นทุกปีอย่างต่อเนื่อง และเติบโตมากกว่าสื่ออื่นๆ
โดยการสำรวจจากผู้บริโภคอายุ 15-24 ปี ที่ใช้เวลากับสื่อต่อวัน มีการใช้เวลากับสื่อออนไลน์ถึง
75% ซึ่งสูงกว่าสื่อทีวี สื่อหนังสือพิมพ์ สื่อวิทยุและสื่อแม็กกาซีน
อีกทั้งแนวโน้มในการซื้อของทางออนไลน์มีการเติบโตสูงขึ้น
สังเกตได้จากเว็บไซค์ซื้อขายสินค้าที่มีเกิดขึ้นอย่างมากมายทั้งของในประเทศและต่างประเทศ
ส่วนหนึ่งอาจเป็นเพราะสื่อออนไลน์เป็นสื่อที่สะดวกรวดเร็วในการหาข้อมูล
และยังประหยัดเวลาและค่าใช้จ่ายในการเดินทาง
รวบถึงสามารถซื้อของที่อยู่ไกลๆหรือต่างประเทศได้โดยนั่งอยู่ที่บ้าน
ซึ่งเป็นเสน่ห์ของสื่อออนไลน์ที่สื่ออื่นไม่สามารถทำได้

-   สภาวะการแข่งขัน

ดังที่กล่าวมาแล้วข้างต้น ภาวะการแข่งขันของสื่อขายของออนไลน์ค่อนข้างสูง
ทำให้ผู้บริโภคมีทางเลือกค่อนข้างมาก โดยทางบริษัทได้มีกลยุทธ์ในการแข่งขัน ดังนี้

  การใช้กลยุทธ์แบบเชื่อมโยง (Clustering Method)

บริษัทสามารถใช้ประโยชน์จากการเกาะกลุ่มทางธุรกิจ
เพื่อให้เกิดอำนาจการต่อรองและสนองตอบทางธุรกิจอย่างครบวงจรโดยดึงความแข็งแรงของแบรนด์
Cheeze Magazine มาใช้ให้เกิดประโยชน์ เช่น การเช่าพื้นที่ขายสินค้าในเว็บ Cheeze Plaza
พร้อมกับการได้ลงโฆษณาสินค้าใน Cheeze Magazine
ทำให้การบริการของเว็บไซด์เรามีมูลค่าเพิ่มมากขึ้น และแตกต่างกับเว็บไซด์อื่น

  การใช้กลยุทธ์การตลาดแบบบูรณาการ (Integrated Marketing Communication)

เนื่องจากบริษัทมีการให้บริการที่หลากหลาย เพื่อตอบสนองความต้องการทางการตลาด
บริษัทจึงสามารถให้บริการการตลาดแบบบูรณาการได้ครบวงจร เช่น
บริษัทมีสื่อประชาสัมพันธ์ของตัวเองในการแจ้งข้อมูล ข่าวสาร ประชาสัมพันธ์หรือโปรโมชั่นต่างๆ
รวบถึงการออกแบบสื่อโฆษณาและกราฟฟิคบนเว็บไซด์

-   ธุรกิจการบริการจัดงาน (Event)

ลักษณะบริการ
เป็นการจัดกิจกรรมให้กับกลุ่มเป้าหมายโดยมีรูปแบบและวัตถุประสงค์ที่แตกต่างกันออกไปในแต่ละงาน

-   กลุ่มลูกค้า

1. กลุ่มลูกค้า Agency บริษัทโฆษณาที่แนะนำบริษัทต่อลูกค้าที่เป็นเจ้าของผลิตภัณฑ์

2. กลุ่มลูกค้า Direct บริษัทห้างร้าน ที่ต้องการโฆษณาผลิตภัณฑ์ของตนเอง

-   กลุ่มเป้าหมาย

1.กลุ่มผู้อ่านนิตยสาร cheeze และ Looker

2 บุคคลทั่วไป

-   การจัดการการบริการ

ขั้นตอนกระบวนการทำ Event เริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละงาน
มีวัตถุประสงค์หลักในการจัดการที่ชัดเจน
เพื่อต่อยอดความความคิดและนำไปสร้างสรรค์รูปแบบกิจกรรม

2. ทำรูปแบบและรายละเอียดของงาน

- ทำ Design ที่สอดคล้องกับ Theme และกิจกรรมที่จะเกิดขึ้น

- วางแผนระยะเวลาในการจัดงาน

3. ทำแผน PR ต่างๆ ทั้ง Pre และ Post เพื่อเป็นการประชาสัมพันธ์ให้ทราบถึงงานที่จะเกิดขึ้น

-   งานที่ยังไม่ได้ส่งมอบ

  - ไม่มี-